РЕПУБЛИКА СРБИЈА

НАРОДНА СКУПШТИНА

ПЕТНАЕСТО ВАНРЕДНО ЗАСЕДАЊE

24. јул 2015. године

 (Седница је почела у 10.15 часова. Председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, отварам седницу Петнаестог ванредног заседања Народне Скупштине Републике Србије у 2015. години.

 На основу службене евиденције о присутности народних посланика констатујем да седници присуствује 95 народних посланика.

 Молим, ради утврђивања кворума, да убаците своје идентификационе картице у посланичке јединице електронског система за гласање.

 Констатујем да је применом електронског система за гласање утврђено да је у сали присутан 131 народни посланик и да постоје услови за рад Народне скупштине.

 Обавештавам вас да су спречени да седници присуствују следећи народни посланици: Драган Шутановац, Јована Јовановић, Весна Мартиновић, Весна Марјановић, Милена Ћорилић, Бранко Ружић, Ђорђе Чабаркапа, Сабина Даздаревић, Весна Бесаровић и Бранко Ђуровић.

 Сагласно члану 86. став 2. и члану 87. став 2. Пословника Народне скупштине, обавештавам вас да сам ову седницу сазвала у року краћем од рока утврђеног у члану 86. став 1. Пословника Народне скупштине.

 Уз сазив седнице Петнаестог ванредног заседања Народне скупштине у 2015. години, која је сазвана на захтев 224 народна посланика, достављен вам је и захтев за одржавање ванредног заседања, са одређеним дневним редом садржаним у захтеву.

 Као што сте могли да видите, одређен је

Д н е в н и р е д:

 1. Предлог одлуке о разрешењу члана Здравственог савета Србије, који је поднела Влада, од 24. априла 2015. године,

 2. Предлог одлуке о избору чланова Здравственог савета Србије, који је поднела Влада, од 24. априла 2015. године,

 3. Предлог одлуке о избору судије који се први пут бира на судијску функцију, који је поднео Високи савет судства, од 25. јуна 2015. године,

 4. Предлог одлуке о избору судије који се први пут бира на судијску функцију, који је поднео Високи савет судства, од 15. јуна 2015. године,

 5. Предлог одлуке о избору судија који се први пут бирају на судијску функцију, који је поднео Високи савет судства, од 24. априла 2015. године,

 6. Листа кандидата за избор једног члана Савета регулаторног тела за електронске медије, на период од пет година, који је поднео Одбор за културу и информисање, од 21. маја 2015. године и

 7. Предлог одлуке о измени Одлуке о избору чланова и заменика чланова одбора Народне скупштине Републике Србије, који је поднела посланичка група Борис Тадић – Социјалдемократска странка, Заједно за Србију, Зелени Србије, од 7. јула 2015. године.

 Народни посланик Зоран Бабић, у складу са одредбама Пословника члан 92. став 3. и сагласно члану 95. алинеја 7), предложио је скраћење времена за расправу и предложио да се на седници Народне скупштине обавља заједнички јединствени претрес о Предлогу одлуке о разрешењу члана Здравственог савета Србије и Предлогу одлуке о избору чланова Здравственог савета Србије, као и заједнички јединствени претрес о: Предлогу одлуке о избору судије који се први пут бира на судијску функцију, који је поднео Високи савет судства, од 25. јуна 2015. године; Предлогу одлуке о избору судије који се први пут бира на судијску функцију, који је поднео Високи савет судства, од 15. јуна ове године и Предлогу одлуке о избору судија који се први пут бирају на судијску функцију, који је поднео Високи савет судства, од 24. априла 2015. године; јединствени претрес о Листи кандидата за избор једног члана Савета регулаторног тела за електронске медије, на период од пет година; јединствени претрес о Предлогу одлуке о измени Одлуке о избору чланова и заменика чланова одбора Народне скупштине Републике Србије, који је поднела посланичка група Борис Тадић – Социјалдемократска странка, Заједно за Србију, Зелени Србије.

 Да ли народни посланик Зоран Бабић жели реч? (Не.)

 Стављам на гласање овај предлог. Молим да се изјаснимо.

 Закључујем гласање.

 Да видим шта смо урадили. Шта сте радили с картицама, што ја немам ништа? Молим вас, поновите. Слушајте, ово је гласање, а ја немам ништа на екрану. Хајде, погледајте шта се дешава, молим вас, службе. Ја немам ништа, као да нико није гласао. Не знам шта се дешава. Молим вас, саслушајте ме. Гласамо о овим заједничким јединственим претресима, а после о скраћењу времена а расправу.

 Молим вас да поновимо гласање.

 Убаците картице и гласајте о заједничком јединственом претресу како је предложио посланик Зоран Бабић.

 Закључујем гласање: за 127, против и уздржаних нема, није гласало седам, од укупно 134 присутна народна посланика. Констатујем да је Народна скупштина већином гласова прихватила овај предлог.

 Народни посланик Зоран Бабић, на основу члана 92. став 2, члана 157. став 2. и чланова 192. и 193. Пословника Народне скупштине... Извињавам се, мени овај синопсис није у реду. Само моменат. Гласали смо прво о заједничком претресу, а сада треба да гласамо о скраћењу времена расправе на пола.

 Стављам на гласање скраћење расправе, које је такође предложио посланик Зоран Бабић.

 Молим службе које раде припрему седнице да обрате пажњу какав синопсис су дали мени као председавајућем сада. Надам се да нас господин Шупут гледа.

 Закључујем гласање и саопштавам: за 129, против и уздржаних нема, није гласало пет. Констатујем да је Народна скупштина већином гласова прихватила и овај предлог.

 Сагласно члану 90. став 1. Пословника Народне скупштине, обавештавам вас да сам позвала да данашњој седници присуствују: др Златибор Лончар, министар здравља, проф. др Берислав Векић, државни секретар у Министарству здравља и Винка Којадиновић, виши саветник у Министарству здравља, поводом расправе о 3, 4. и 5. тачки дневног реда и Мирољуб Томић, изборни члан Високог савета судства из реда судија, и Весна Јањић, самостални саветник у Одељењу за статусна питања судија Високог савета судства.

 Али људи који припремају синопсис да знају да је ово што сам прочитала за другу седницу. То је опомена коју сам изрекла сада људима који припремају синопсис председавајућем. Боље да не видите какав је хаос овде, зато ћу мало спорије да вас уводим у седницу.

 Прелазимо на тачке 1. и 2. дневног реда – ПРЕДЛОЗИ ОДЛУКА О РАЗРЕШЕЊУ И ИЗБОРУ ЧЛАНОВА ЗДРАВСТВЕНОГ САВЕТА СРБИЈЕ (заједнички јединствени претрес)

 Молим посланичке групе, уколико то већ нису учиниле, да одмах поднесу пријаве за реч, са редоследом народних посланика.

 Сагласно члану 192. став 3. а сходно члану 157. став 2. Пословника Народне скупштине, отварам заједнички јединствени претрес о Предлогу одлуке о разрешењу чланова Здравственог савета Србије и Предлогу одлуке о избору чланова Здравственог савета Србије.

 Да ли представник предлагача, министар здравља, жели реч? (Да.) Изволите. Пријавите се само. Доктор Златибор Лончар.

 ЗЛАТИБОР ЛОНЧАР: Поштована председнице, председавајући, даме и господо народни посланици, поштовани грађани Републике Србије, Здравствени савет Србије је највише стручно и саветодавно тело које се стара о развоју и квалитету система здравствене заштите, организације здравствене службе и система здравственог осигурања.

 Оснивање Здравственог савета први пут је предвиђено Законом о здравственој заштити из 2005. године. За чланове Здравственог савета бирају се, у складу са критеријумима утврђених законом, истакнути стручњаци из области здравствене заштите и здравственог осигурања, и то из редова редовних професора Медицинског, Стоматолошког и Фармацеутског факултета, представника Српске академије наука и уметности, представника Коморе здравствених радника, представника Српског лекарског друштва, представника Удружења здравствених установа, представника из области здравственог осигурања, финансирања здравствене заштите и истакнутих стручњака из области јавног здравља.

 Имајући у виду надлежности Здравственог савета које су утврђене Законом о здравственој заштити, улога овог стручног тела је од изузетног значаја, а посебно се огледа у следећем:

 – да прати развој система здравствене заштите и здравственог осигурања у Републици Србији и њихово усклађивање са европским међународним стандардима,

 – да предлаже мере за очување и унапређење здравственог стања и јачање здравственог потенцијала становништва,

 – да предлаже мере за равномерно остваривање здравствене заштите свих грађана, као и мере за унапређење здравствене заштите угрожених популација

 – да предлаже мере за функционисање здравственог система заснованог на принципима одрживости и ефикасности,

 – да предлаже мере за функционисање обавезног здравственог осигурања на принципима одрживости, економичности, ефикасности, као и мере за успостављање и развој других видова здравственог осигурања,

 – да даје мишљење о уписној политици на факултету и школе здравствене струке

 – да даје иницијативу и предлаже мере у циљу спровођења реформи области здравствене заштите и здравственог осигурања,

 – да врши поступак процене квалитета програма континуиране едукације здравствених радника и здравствених сарадника и да разматра и друга питања из области здравствене заштите из здравственог осигурања и пружа стручну помоћ државним органима, организацијама и установама у реализацији задатака који се односе на друштвену бригу о здрављу.

 Имајући у виду да мандат чланова Здравственог савета траје пет година, да је он истекао свим члановима Савета изабраних одлуком Народне скупштине 2009. године осим члану Здравственог савета проф. др Драгану Савићу који је изабран за члана овог стручног тела 2011. године, потребно је изабрати нове чланове Здравственог савета.

 Како се проф. др Драган Савић изјаснио да неће учествовати у даљем раду Здравственог савета, Влада Републике Србије утврдила је и доставила Народној скупштини Предлог одлуке о разрешењу дужности именованог члана Здравственог савета и Предлог одлуке о именовању нових чланова здравственог савета.

 Предлог нових чланова Здравственог савета је припремљен у складу са критеријумима прописаних Законом о здравственој заштити у поступку израде одлуке о избору нових чланова Здравственог савета прибављени су предлози свих установа и организација које су законом предвиђене да предлажу истакнуте стручњаке из својих редова за ово високо стручно тело.

 Надам се да ће новоизабрани чланови Здравственог савета, имајући у виду значајну улогу која им се поверава избором у ово стручно саветодавно тело, као искуство о раду чланова Здравственог савета у претходном периоду допринети да развој система здравствене заштите и здравственог осигурања буде на већем и квалитетнијем нивоу.

 Такође, имајући у виду да је истекао мандат члановима Здравственог савета који су ову функцију обављали у претходном периоду као и значај и улогу Здравственог савета, потребно је да Народна скупштина донесе по хитном поступку одлуку о разрешењу члана Здравственог савета проф. др Драгана Савића и одлуку о избору нових чланова Здравственог савета. Хвала.

 ПРЕДСЕДНИК: Да ли се известилац надлежног одбора јавља за реч? (Да.) Славица Ђукић Дејановић. Изволите.

 СЛАВИЦА ЂУКИЋ ДЕЈАНОВИЋ: Поштовани министре, уважени професоре Векићу, цењена председнице, колегинице и колеге, користим прилику, у складу са тенденцијом да суштину данас изнесемо овде у пленуму а да не будемо предуги, да истовремено говорим и као представник, односно известилац Одбора за здравље, а заправо ставови које смо имали на Одбору се потпуно подударају и са ставовима посланичког клуба СПС, те ће моје излагање бити уједно и једно и друго.

 Дозволите да изразим заиста задовољство што данас указујемо поверење људима који ће као чланови Здравственог савета своју саветодавну и стручну функцију сигурно уподобити Закону о здравственој заштити и одредбама чланова од 150. до 154. јер управо наша обавеза је да се, када нам Влада предложи имена, персонална, данас изјаснимо о њима и да их изаберемо и омогућимо да Савет својим пре свега саветодавно стручним радом помогне бољу организацију здравственог система и, наравно, помогне бољем квалитету здравствене заштите.

 Независна тела имају своју аутономију и гаранција да ће ово тело радити квалитетно проистиче из чињенице да су предлагачи биле најреномираније институције које се баве здравственим системом на различите начине. Два представника Медицинског факултета, по један стоматолошког и фармацеутског, представници свих комора, које су више него релевантне за рад здравственог система, лекарске коморе, коморе медицинских сестара и техничара, комора фармацеута, стоматолога, комора здравствених установа, сви имају своје предлоге овде и доставили су их Влади. Оно што је јако важно, они добри познаваоци здравственог права, посебно у домену финансија, и добри познаваоци осигурања, њихова имена такође данас имамо овде: САНУ, Српско лекарско друштво.

 То су све гаранти да је предлог који се налази пред нама такав да можемо очекивати да ће Савет у животу, у пракси апсолутно испунити ону улогу која је толико потребна здравственом систему и систему здравственог осигурања.

 Доста дуго говоримо о томе да здравство треба да претрпи одређене реформе и доста дуго знамо да нема реформи здравственог система без здравственог осигурања.

 ПРЕДСЕДНИК: Време. Знате да смо скратили на 50% и имате две и по минуте. Потрошили сте две и по минуте од пет и немате више времена.

 СЛАВИЦА ЂУКИЋ ДЕЈАНОВИЋ: У реду. Хвала вам.

 ПРЕДСЕДНИК: Хвала вама.

 Да знате, сада смо преполовили сва времена на 50%, молим вас да имате то у виду.

 Да ли неко од председника, односно представника посланичких група жели реч? (Да.)

 Реч има народни посланик Милета Поскурица.

 МИЛЕТА ПОСКУРИЦА: Захваљујем. Госпођо председавајућа, господине министре, државни секретару, даме и господо народни посланици, пред нама је избор важног регулаторног тела, једног од три која су стручна и саветодавна, према Закону о здравственој заштити, а једног од два које бира Влада и предлог кандидата доставља Народној скупштини.

 Дакле, није предвиђен избор овог тела на нивоу персоналне одлуке какве су републичке стручне комисије које бира министар и које примарно помажу министру у решавању одређених административних, техничких и стручних проблема са којима се сусреће. Ово бира Влада, ове људе, и то значи да ће битне одлуке које ће ово тела доносити бити важне за заузимање стратегије развоја здравствене службе и развоја и дефинисања смисла и правца развоја нових видова и унапређења садашњег рада службе здравственог осигурања.

 Према ономе што према закону ово тело има као обавезу види се да је оно веома важно. На овом месту бих хтео да кажем да и претходно тело, које сада мењамо због истека мандата, учинило значајне напоре, најпре организационог типа – да се организује, да створи своја акта, да почне да функционише и да, коначно, предочи проблеме у својим редовним извештајима. Немамо, додуше, извештаје задње две године, али они практично нису у мандату ове године да би поднели извештај Народној скупштини. У задњем, врло садржајном извештају који стоји на сајту, из 2012. године, они су поднели своја запажања из делокруга својих надлежности.

 Надлежности којима се они баве су јако важне и јако велике. Од свих побројаних, о којима је министар говорио, хајде само да издвојимо значај равномерности развоја службе у здравственом систему. У регионалној равномерности то је велики проблем, да ли је она уједначена, јесте или није; зато је и персонални састав овога тима веома битан. Да ли су сви региони једнако заступљени или сразмерно или заступљени уопште или не? Да ли постоје други начини како се Влада и Министарство могу информисати о стању развоја здравствене службе? Наравно да постоје.

 То заправо и хоћу да кажем, јер једно од ових запажања је да, регионално узев, Крагујевац, рецимо, није заступљен, Нови Сад је био, али је вољом професора који је желео да да оставку да не би био у тзв. новом мандату, мада су, понављам, три члана овог савета који су и раније били у савету, просто законом то није лимитирано, да је одређено колико мандата ко може да има, својом вољом је изашао, тако да, на крају крајева, ако и ту немамо представника из наше покрајине, можемо се питати зашто, рецимо, неко из региона Шумадије није стављен на ову листу. Две ствари постоје: или није имао довољно конкурсних предности или су затајиле установе које су предлагале.

 Но, то не значи да ће се здравствена установа и здравствени систем тог региона наћи под неповољним околностима, јер постоје бројни начини како се ту може помоћи, како се преко различитих других начина може стећи информација о потребама и значају развоја установе којој гравитира бар два милиона становника.

 С друге стране, надлежности које се тичу континуиране медицинске едукације су нешто што је и пређашњи здравствени савет изложио као значајан проблем. Уочили су, а било је тешко зато што унутар четири године, колико су они пратили развој система, имали 35-36 хиљада пријављених тема за континуирану едукацију, да не кажем медицинску јер је ту и медицинска и фармацеутска и стоматолошка итд.

 Толики број тема са тако мало чланова комисије који покривају непосредно задуженост Здравственог савета је велики и тежак посао, и њима је заиста потребна и техничка подршка и добра организациона подршка, финансијска подршка да би у томе испливали.

 Потребни су и одређени акти, и одлазећи савет је предложио и неколико аката којима би се пратио квалитет и решавали проблеми. Проблеми су били врло различити, од тога да су се неке едукације водиле без класичног пријављивања, да су се бодови добијали несразмерно значају и тежини семинара који је предвиђен као едукација. Да су се ретроградно многе континуиране едукације пријављивале и ретроградно верификовали бодови итд., итд.

 На месту са ког ја долазим знам да то иде врло регуларно, да прва институција, Медицински факултет добро претресе сваки предлог едукације и да на Здравствени савет иду предлози оних тема који су априори прихваћени, никада никаквог проблема није било. Но, није свуда тако. Хоћемо ли ми размотрити да ли нам је принцип едукације и начин какав јесте добар или не, како је то замишљено када је закон донет, и сада после пет или шест година провођења ми можемо већ ставити као предмет разматрања, мислим да ће то и бити, нешто од онога што ће радити у новом мандату.

 Ако персонално гледате биографије, нећу наравно ад персонам говорити, ту су људи од којих су неки били и моји учитељи, распон старости је 43–73. годиште, а према биографијама видимо да су многи од њих усавршени у иностранству, да су многи исказали у својим биографијама велики број стручних публикација, да су се заиста неки бавили организационим саветодавним пословима.

 Та хетерогеност чланова гарантује и хетерогеност и мултидисциплинарност приступу проблема које имају и којима ће се ови људи у овом мандату морати да баве, и да што више буду ближи министру и ближи Влади, да дају препоруке за стратешке промене, јер премијер је најавио да од идуће године и просвета и здравство потпадају под његов посебан интерес и ја верујем да ће он тада имати макар једнако толико времена да им посвети као невладином сектору који месечно прима и са њима разговара. Дакле, да осетимо побољшање у том важном сектору који је врло дисциплиновано и мирно прихватио све мере штедње, све мере одрицања, обезбедио висок квалитет образовања, висок квалитет здравствених услуга сразмерно ономе што можемо.

 Када је реч о ономе што хоћу да кажем, да чланови Савета који су, боравећи у иностранству, стекли заиста реалне представе о високим могућностима онога што се у иностранству пружа, да у једној од надлежности Савета, а то је креирање водича добре клиничке праксе, буду рационални и у Србији креирају такве ствари које Србија може да проведе, да нико не буде науштрб квалитета пружене услуге и да се не очекује немогуће од нашег здравственог система, који располаже тиме чиме располаже. Мислим ту и на систем здравствене заштите и систем здравственог осигурања.

 Зато верујем да ће овако уподобљена листа бити ефикасна, и друго, потпуно свесна и упућена у начин како су то радили људи из претходног Савета, посебно професор Драган, који је био председник тог савета и изнео велики посао, велики терет посла је поднео, па верујем да ће имати заиста довољно квалификованих људи да тај посао одраде на најбољи могући начин.

 Хтео бих да понешто још кажем и о надлежности која се тиче уписне политике. Ми заиста дуго времена имамо проблем у тој интеракцији, макар што се тиче факултета здравствене струке и онога што очекујемо стално, па смо овде и раније министре прозивали, министре просвете, министре здравља где је та интеракција, зашто ми превише примамо на факултете медицинске струке, стоматолошке, фармацеутске па та деца остају без посла, па се говорило да ће се укључити фонд за запошљавање или како се то већ зове, да не погрешим, тачно да адресујем институцију – Национална служба за запошљавање, да треба да се укључе факултети, да треба да се укључи и Министарство здравља да би се некако нашло. То је сигурно један од великих задатака. Ако би само то успео да уради у наредном периоду овај Савет, то би био веома значајан искорак.

 Модалитети су различити. Уопште нисам размишљао шта би могли, нити је наша прилика и право да дајемо предлоге шта би они и како би требало да реше, али очито да би нешто требало да се на том плану учини да немамо хиперпродукцију људи и кадрова који ће данас или сутра вероватно кренути у правцу одласка у иностранство, са веома скупим износом школовања који дајемо, а потпуно референтни и компетентни и законом обавезни да Министарству и Влади дају предлоге те врсте, да макар они покушају да обједине различите визуре тог важног програма. Има и других важних програма, али остављам да о томе говоре колеге које ће се јавити после мене испред наше посланичке групе.

 Желим да се захвалим старим члановима Савета и да новим члановима када буду изабрани, уколико буду, а претпостављам да ће таква одлука бити свих посланика и да ће бити изабрани, пожелим успех у раду који ће им бити сигурно тежак и одговоран, а на крају крајева, користан за целу нацију. Хвала.

 ПРЕДСЕДНИК: Реч има др Муамер Бачевац.

 МУАМЕР БАЧЕВАЦ: Уважене колегинице и колеге народни посланици, уважени министре, гости, улагање у здравље је улагање у одрживу будућност нашег друштва и наше земље и мислим да је и само формирање овог савета 2009. године било изузетно битно, изузетно важно.

 Гледајући надлежности Савета, а има их девет, видимо чиме се овај савет бави и коју функцију има. Оно што је најбитније јесте што овај савет прати и планира реформе, иницира промене и усаглашавање са стандардима ЕУ, и то је нешто што је овај савет релативно добро чинио.

 Желим да кажем да неке ствари које су данашња влада и данашњи министар наследили и нису толико лоше, чак могу да кажем да су веома добре; једна од тих ствари јесте оно што је урадио ваш претходни министар, господин професор Томица Милосављевић, а то је било формирање овог савета.

 Као што видимо, овај савет је изузетно битан у пољу планирања и прављења услова за реформе, али он се брине и о неким другим, врло битним стварима, као што су планирање кадрова у здравству и одређивање уписних квота за факултете медицинског профила. Мислим да ће заиста овај савет имати пуно тога да чини, јер је, ми се чини, управо ово о чему је причао уважени проф. Поскурица, постало велики проблем и добро саветовање у том пољу је заиста битно.

 Могу да похвалим рад досадашњег савета, пре свега председника овог досадашњег одбора, једног великог ентузијасту и човека који је пуно урадио на подизању здравствене заштите у нашој земљи, професора Делића. Могу да кажем да је досадашњи Савет радио пуно на пољу борбе против корупције у здравственом систему Републике Србије и на том пољу је заиста био најгласнији, али и на другим пољима.

 Гледајући биографије људи који су предложени, могу да кажем да ће и будући сазив заиста имати компетентне људе, људе од струке, људе иза којих стоје заиста велика научна дела и озбиљне каријере. Видимо да су ту заступљена сва значајнија струковна удружења, од факултета, Академије наука, преко Српског лекарског друштва итд., и гледајући биографије, немам сумње да ће овај савет радити добро.

 Пред овим саветом је заиста озбиљан посао, с обзиром на то да је ово министарство на челу са господином Лончаром заиста озбиљно ушло у реформу и ми не само да виђамо министра, већ уочавамо и значајне помаке на пољу подизања здравствене заштите у нашој земљи. То могу да кажем и као представник једног локалног дела. Ми имамо изузетно добру координацију и доста тога смо урадили у Новом Пазару баш захваљујући заиста виспреном раду овог министарства, које је озбиљно ступило у реформе.

 На крају желим да кажем да је 15 људи мало, да ми у овој земљи имамо још пуно људи који свакако заслужују да буду део овог тима. Могао бих овде да вам набрајам заиста велики број људи који би и својим знањем и својим другим карактеристикама могли да буду и требало би да буду део овог тима. Нажалост, таква је процедура, такав је закон.

 Наравно, позивам многе професоре, а приметио сам и да у овом предлогу Савета има пуно наших учитеља, учитеља свих лекара у овој земљи, да буду отворени у својим идејама и да се пронађе некакав канал којим би сви они који познају ову материју, па и бивши учесници у политичком систему, из здравствене бранше, могли да дају квалитетне идеје и квалитетне предлоге којим би помакли стање набоље.

 У сваком случају, пред Саветом је заиста озбиљан посао, с обзиром на то да ће оно правити план и иницирати реформе које ово министарство заиста једним озбиљним темпом покушава да вуче и покушава да оствари у нашој земљи. Хвала.

 ПРЕДСЕДНИК: Реч има Славица Ђукић Дејановић.

 СЛАВИЦА ЂУКИЋ ДЕЈАНОВИЋ: Захваљујем. Нисам заиста успела у два и по минута да изнесем суштински став и посланичке групе, па ћу сада искористити прилику.

 Ради се о томе да ће ово стручно саветодавно тело и те како бити у релацијама или сарадњи са нама. Не само што га ми бирамо, него је оно у обавези да једном годишње подноси извештај Одбору за здравље и Одбор за здравље анализира тај извештај, доноси своје закључке и обавештава све народне посланике о томе.

 Ми ћемо у пленуму имати прилике да заиста ту креативност, коју ће ово тело очигледно имати јер закон заправо то предвиђа, анализирамо да ли је аутономност тела постојала, да ли је та њихова креативност заиста дошла до изражаја и колико помажу у погледу својих стручних и саветодавних функција да наша акта у домену здравствене делатности усагласимо и хармонизујемо са стандардима ЕУ, колико ће заправо радити на анализи уписне политике и колико ће помоћи осталим министарствима да сарађујемо и, у складу са ставом Светске здравствене организације и здравља у свим политикама, реализујемо, ево, и ми овде у Скупштини тај став и дамо свој допринос.

 Мислим да ће посебно бити интересантно да видимо како ће председник, кога ће бирати остали изабрани чланови, а међу именима сигурно можемо очекивати да ће академик Мицић или професор Давидовић или професор Пауновић или професорка Бјеговић, Ђукановић, долазити најчешће овде или бити, вероватно, изабрани за председника, да у тим нашим разговорима на Одбору развијамо нешто што је стуб рада једне савремене парламентарне групе каква смо ми – дијалог.

 Дијалог на Одбору са представником овог високог независног аутономног тела значиће заправо и бољу могућност за нашу контролну функцију. Контролна функција парламента и Одбора за здравље ће моћи да дође до изражаја и кроз идеје које већ функционишу на нивоу Европе као један модеран тип организације здравствене заштите. Тај модеран тип је неупоредиво боље коришћење ресурса заједнице у здравственој заштити. Идеја да само здравствена служба може нешто урадити просто није могућа и није остварива ни код нас, ни у региону, па ни шире.

 Мислим, када су у питању нарочито осетљиве групе могућих пацијената или већ пацијената, да ће Савет и те како умети да да саветодавне смернице и да ће заједницу видети као фокус повезивања свих оних који могу допринети, на пример, особама са менталним сметњама.

 Особе са менталним сметњама, које често анализирамо и као починиоце насиља и различитих кривичних дела, док се лече у здравственим установама, не праве никакав проблем. Њихов проблем је кад се врате у заједницу, јер нема координације породице, домова здравља, центара за социјални рад. Једна таква особа, ако у локалном полицајцу види човека који негује френдли релацију и који ће повремено питати – а да ли одлазиш на контроле и да ли редовно пијеш лекове?, биће и те како грађанин Европе и једне модерне, реформисане Србије и на тај начин видимо заправо могућност да нам практично, саветима помогну овако реномирана имена, чије су биографије заиста импресивне.

 У нади да, још једном потенцирамо, Министарство здравља као представник Владе за питања здравља заиста ради свој посао крајње савесно у овим тешким, пре свега финансијски тешким временима, изражавам велико поверење у активност коју ће имати чланови Савета и посланичка група ће, наравно, дати свој глас да они буду изабрани, у очекивању да ће највеће користи имати грађани, и то здрави, као потенцијални болесници, а да ће организација здравствене службе бити на вишем нивоу. Захваљујем.

 ПРЕДСЕДНИК: Немам никог на екрану. Да ли се неко још јавља или да пређем на листу?

 Први говорник Александар Перановић.

 АЛЕКСАНДАР ПЕРАНОВИЋ: Хвала, поштована председнице. Поштовани министре, колеге посланици, пред нама се данас налази избор за Здравствени савет Републике Србије. Једно изузетно тело, заиста важно тело које је радило и у претходном периоду.

 Мислим да тело које ћемо изабрати данас и о којем говоримо данас јесте сачињено од најквалитетнијих људи, најобразованијих, најстручнијих. Оно што је битно рећи јесте да су у самом сачињавању овог тела и предлогу учествовале све релевантне институције. Чули смо од господина министра да су учествовали Медицински факултет, Стоматолошки факултет, коморе и све остале установе предлагале су своје најквалитетније сараднике.

 Улога овог тела јесте саветодавна. Поред те улоге, она учествује у једном реформском систему, у систему реформи у који је ушла и сама Република Србија, а самим тим и Министарство здравља. Знамо да је здравствени систем Републике Србије у претходном периоду био урушен и да је доласком овог састава и вас, господине министре, наше Министарство здравља кренуло једном узлазном линијом. Сходно томе, мишљења сам да ће и тело о ком данас причамо заиста узети једну улогу где ће паралелно са Министарством здравља дати допринос да се здравствени систем наше земље подигне на много виши ниво.

 Оно што је интересантно рећи јесте да ово тело, како је професор Поскурица рекао, учествује, ради и предлаже мере за равномерно развијање здравственог система, да све категорије и све популације буду равномерно заступљене и да на такав начин целу територију Републике Србије објединимо и дамо допринос њеном развоју када причамо о здравству.

 Ово тело неће радити ако не буде имало подршку свих пратећих или паралелних институција. Без обзира на то што је његов мандат пет година, и за пет година може да се направи велики допринос и да се уради доста тога, без организационе подршке и без финансијске подршке тело неће дати свој допринос.

 Сходно томе, ово тело мора бити блиско Министарству здравља и да доноси све важне реформске одлуке. Када сам рекао реформске одлуке, знамо да Република Србија тежи уласку у ЕУ, те ово тело мора пратити усклађивање са европским и међународним стандардима, и заједно са Министарством учествовати у изради свих аката.

 Има 15 чланова. Не бих да читам све те кандидате и предложене. Мишљења сам да су њихове биографије заиста на завидном нивоу и да ће ово тело дати највећи допринос раду здравственог система.

 Поред тога што је професор Драган Ставрић изјавио да неће више да учествује и биће замењен због личних разлога, мишљења сам да у дану за гласање посланичка група СНС треба да да подршку овом телу и да сви заједно на још једном пољу унапредимо здравствени систем.

 Знамо шта се радило у претходном периоду. Неће један човек моћи да реформише систем, него ће морати тим, и посланици, лекари и здравствени савет и министарство и све остале установе морају заједно радити да бисмо добили што боље, што квалитетније српско здравство. Ја вам се захваљујем.

 ПРЕДСЕДНИК: Хвала.

 Народни посланик Александар Марковић није ту.

 Реч има народни посланик др Александар Радојевић. Изволите.

 АЛЕКСАНДАР РАДОЈЕВИЋ: Поштована председнице, господине министре, колегинице и колеге, с обзиром на то да се данас бира највише стручно и саветодавно тело у српској медицини, надам се да ћемо уз њихову помоћ, судећи по именима која су тамо и по слави, да кажем, којом су пронели српску медицину, успети да крену напред са оним што је дугогодишњи проблем у здравству Србије.

 Наиме, ја бих волео да они своје знање, своје искуство користе на тај начин што ће бити у директном контакту са извором информација од нас клиничких лекара, нас болничких лекара са терена, а нарочито од пацијената и корисника услуга, да онда са тим информацијама које прикупе са терена, у којима ће бити сијасет проблема и оног што је наслеђено из претходног режима, када је овај здравствени систем доведен на ивицу колапса, моћи да црпе знања и закључке и да предлажу решења за стабилизацију, прво, здравственог система, а онда и за унапређење. Замолићу их да имају проверене улазне информације о стању на терену и да размишљају о свакој предузетој мери.

 Ако се каже да је један од њихових задатака одрживо и ефикасно здравство у Србији, онда морају имати информације са терена од пацијената, који кад дођу до неког проблема, онда се испречи фамозни РФЗО, који има чувену формулацију да Републички фонд здравственог осигурања не препознаје услугу, не препознаје број услуга или не препознаје квалитет услуге, тако да то буде директно скретање пацијената на приватну праксу, дакле тамо где они нису плаћали осигурање и где немају могућност да се лече на основу свог уплаћеног осигурања, него се лече на основу онога што имају у свом џепу.

 Много је примера да се услуге које су биле на располагању пацијентима до пре десетак година сада више не налазе на том списку услуга, да се заказују и баналне операције кад у некој болници имате и кадра и опреме да одрадите одређени број операција, али авај, дођете до РФЗО и он каже – не препознајемо пету операцију катаракте у некој болници, препознајемо четири, не може се радити пет, или на гинекологији, било где, није ни важно.

 Такође их молим да имају информације да је у претходном периоду, пре неких десетак година, ЕУ уложила значајна средства у прављење интерних погона за производњу парентералних раствора. Ти парентерални раствори су, и на једној од претходних седница причао сам о томе, јако добро и јефтино прављени, рецимо, код мене у Чачку, па је онда, рецимо, једна боца чувене инфузије, физиолошког раствора, тамо коштала петнаестак динара, а онда је неко дошао, па је затворио тај погон и онда имате ситуацију да се физиолошки раствор са нека 4,5 грама кухињске соли у пола литра воде вози из Вршца, из Хемофарма. Дакле, вози се, а у цени коштања највише учествује превоз.

 У много здравствених центара у Србији је било таквих погона за производњу парентералних раствора, дестиловане воде и свега онога што се може направити практично у обичној кухињи са бољим условима за стерилизацију, да се не расипају паре здравствених осигураника на транспорт воде и нешто мало соли.

 Ако пацијенти имају обавезно осигурање, онда имају право да се од онога што се зове фонд здравства, који износи у овом тренутку око две милијарде евра годишње, све паре прво потроше на оно што се зове потребе лечења, лекови, а онда да се оно што остане, ако нешто остане, улаже у нешто што је парамедицина или параорганизација и што није директно везано за оболелог човека, за његове лекове, за његово лечење и за људе који се старају о његовом здрављу, односно за лекаре, сестре, спремачице, сервирке, све оне који су запослени у здравственом систему.

 Ако се од те две милијарде евра прикупљених годишње од осигураника 800 милиона евра потроши за плате свих запослених, 600 милиона евра се потроши на лечење пацијената и око сто милиона се потроши на грејање и исхрану, онда је лако израчунати да остаје 500 милиона евра годишње који се троше на неке ствари које су везане или за неку стандардизацију или за развој или за продужене видове лечења или разноразне досетке људи који направе трошак, а који је потребан тек онда када су обезбеђене паре, обезбеђени новци за све болесне, за све угрожене и за све оне који пружају ту услугу.

 Ја немам ништа против да се иде напред, али тек пошто се онима којима је данас, овог тренутка, овог секунда неопходна лекарска помоћ и лекови, тек кад они буду подмирени са тим потребама.

 Због тога молим чланове овог саветодавног тела, министра и све људе који се баве овим да прво водимо бригу сви скупа о болесним људима, о болесним пацијентима и њиховим потребама, а онда да доприносимо унапређењу на неки други начин, који би подразумевао неки луксуз, поред онога што се зове лечење.

 Наиме, друштвена брига о здрављу подразумева и превентиву и све оно што је везано за подизање стандарда, али је у овом тренутку за неке људе неопходно да имају прво лек, јер су већ оболели.

 Подсетићу вас да је, рецимо, у мом здравственом центру, односно болници у Чачку, само 2014. године било 10.000 прегледа мање него претходне године из разноразних разлога. Ово здравствено саветодавно, највише стручно тело, требало би да се позабави тиме зашто у болницама пада број услуга, иако су неопходне, иако су потребне, и зашто на терет здравственог осигурања, које су уплатили пацијенти сами за себе, нису увек у прилици да те новце, које су улагали годинама уназад за своје лечење једнога дана, сада искористе.

 Још једном ћу поновити, с обзиром на то да су заиста, не познајем свих 15 кандидата, али она која знам заиста су велика имена у овласти медицинске науке и праксе, очекујем да ће заиста оправдати оно што се зове народна мука и потреба за лечењем оболелих пацијената. Хвала.

 ПРЕДСЕДАВАЈУЋИ (Игор Бечић): Захваљујем.

 Реч има народни посланик Зоран Живковић.

 Господине Живковићу, два и по минута имате. Изволите.

 ЗОРАН ЖИВКОВИЋ: Наравно да је добро што данас бирамо Национални савет за здравство. Није добро што је Србија пет месеци била без тог савета, а у Србији су бројни проблеми присутни, па и у области здравства и мислим да око тога нема никакве разлике међу нашим ставовима.

 Оно што је важно урадити када је већ, ево, најзад формиран овај савет, да подсетим само да Србија пет месеци нема ни Национални просветни савет. Истог 18. марта је престао мандат Националног просветног савета. Иде нова школска година, мислим да то треба да се изабере, али није тема данас.

 Оно што су ставови Нове странке везане за реформу здравства то је да треба да се напусти постојећи систем, познат као Бизмарков, да се пређе на Бевериџев систем уз све неопходне ствари, а он претпоставља бесплатну здравствену заштиту за основни пакет здравствених услуга за све грађане Србије без обзира на то да ли негде раде или су осигурани по неком другом основу.

 То значи да се из буџета, оног укупног српског, финансира здравство. То значи укидање Фонда, који је и досада био више извор проблема него извор решења. То подразумева и интеграцију војног здравства у цивилно здравство, односно спајање та два система, јер нема никаквог разлога да постоје два различита система; и у многим државама које су бољем стању него ми оне не постоје. Кад је рат, сви смо војска, кад је мир, цивилно је здравство.

 Наравно, приватне здравствене амбуланте, институције, болнице морају да нађу своје место у здравственом систему Србије и ту има пуно разлога за, али немам времена да о томе причам данас. Основне ствари су што би тиме држава престала да улаже у оно што је немедицински део здравства. Ако укључите приватно здравство, држава не улаже у цигле, у зграде, у опрему, јер у то улажу они који у приватном здравству виде интерес да остваре профит, а то је на корист свих грађана, зато што онда држава плаћа само за услугу, а не за сва улагања која су, иначе, неопходна за постојање здравственог система.

 ПРЕДСЕДАВАЈУЋИ: Захваљујем, господине Живковићу.

 Реч има народни посланик Маријан Ристичевић. Изволите, господине Ристичевићу.

 МАРИЈАН РИСТИЧЕВИЋ: Захваљујем. Даме и господо народни посланици, ја ћу свакако подржати ова два предлога, за разрешење и именовање чланова Савета. Мислим да је то веома битно.

 Као члан Управног одбора РФЗО као представник земљорадника, морам да кажем да Министарство доставља све боље и боље предлоге. Дакле, после збрињавања пацијената који се лече у иностранству, после оснивања Фонда, после смањења броја чланова Управног одбора са 21 на седам (где је пре тога тај управни одбор бројао 21 члана, сад има седам), пре овога су била два представника земљорадника, сада има један. Али изгледа да није проблем то што је један, већ је проблем што сам то ја.

 Дакле, у таквим ситуацијама, с обзиром на то да сам ја проблем, претпостављам да би било неопходно и нужно да се повучем из тог одбора да бих задовољио оне који су имали два пута више земљорадника у том одбору и, такође, да бих задовољио оне који су имали три пута више чланова управног одбора него што је то сада случај захваљујући предлогу Министарства здравља, Владе РС, односно захваљујући посланицима свим овде, који су гласали да се тај број смањи. Ту мислим и на оне који су били против, јер одлука Скупштине обавезује и оне који су гласали против и оне који нису гласали. Значи, подједнака захвалност и онима који су гласали и још већа онима који нису гласали, јер смо на такав начин препознали отпор оних који су против уштеда у здравству.

 Имајући у виду да као представник земљорадника у РФЗО имам намеру да се ускоро повучем, јер сам схватио да ја баш и нисам довољно сељак и вољан сам да моје место уступим мом колеги земљораднику. Немам ти ја довољно те плаве крви сељачке, за разлику од њега, па би било најбоље да се повучем и највероватније ћу ових дана такву одлуку и донети, с обзиром на то да, да још једном подвучем, ето нисам, изгледа, довољно, посебно карактерно, сељак, па би било добро да се повучем и да не будем предмет напада штампе, која се присетила да би било добро да место које је предвиђено за земљораднике и које треба да попуне земљорадници попуне лекари.

 Дакле, нападнут сам због тога што је законом забрањено да у Управном одбору РФЗО седе запослени код даваоца здравствених услуга. Искључиво могу да тамо седе, односно да одлуке доносе представници осигураника, пољопривредника, запослених, пензионера. Изгледа да сам крив само зато што сам земљорадник или нисам довољно земљорадник, за разлику од мог колеге, и зато користим ову прилику да кажем да имам намеру да се ускоро повучем, чим дознам за све махинације које су се дешавале у здравству, и да своје место препустим неком другом.

 Ја подржавам овај предлог из простог разлога што верујем да ће ови људи најбоље заступати пацијенте, да ће помоћи Министарству и људима из Управног одбора да се редови пред шалтерима смање, да се редови пред ординацијама смање, али такође да се редови пред границама и граничним прелазима на којима излазе талентовани лекари у иностранство, да се и тај ред, односно тај број који оде у иностранство смањи, јер није добро да сиромашна држава Србија, у којој пацијенти чекају на ред и по неколико месеци, посебно, рецимо, на Онкологији у Сремској Каменици, где треба три пута да овериш здравствену књижицу док дођеш на ред за зрачење и тамо чека око 1.000 људи три месеца зато што су неколико пута људи који тамо одлучују, а њих је именовала АП Војводина, организовали тендер који је падао и зато 1.000 пацијената тамо чека три месеца на зрачење, а тиме је број смртних случајева увећан и на неки посредан начин људи умиру грешкама оних који организују тендере који пропадају.

 Много тих неправилности сам добио откада представљам земљораднике у Управном одбору РФЗО, то ћу говорити неком другом приликом. У корист неке плодотворније и брже дискусије на овој седници, ја одустајем од свог даљег излагања. Захваљујем.

 ПРЕДСЕДАВАЈУЋИ: Захваљујем, господине Ристичевићу.

 Реч има посланик Дарко Лакетић. Изволите, др Лакетићу.

 ДАРКО ЛАКЕТИЋ: Захваљујем. Уважени председавајући, поштовани министре, уважене колеге народни посланици, пре свега за нас лекаре који седимо у посланичким клупама велика је част и задовољство увек када се нађе неки од здравствених закона. У овом случају, част ми је и задовољство што се данас расправља и ради о Здравственом савету Србије, врховном саветодавном телу у здравству.

 Поменућу неколико врло битних надлежности које Здравствени савет Србије има. Неопходно је рећи да је једна од законских надлежности Здравственог савета Србије да доноси планове и стратегије у реформи здравства. То је врло битно, зато што тело које је састављено од еминентних стручњака које данас видим као предлог пре свега улива поверење у домену ове надлежности коју данас помињемо.

 Такође једна од надлежности Здравственог савета Србије јесте и усклађивање стандарда са здравственим стандардима који постоје у ЕУ, затим координација са Министарством здравља, која је дефинитивно неопходна у циљу побољшања нивоа квалитета здравствене заштите у нашој земљи, стратегија едукације здравствених радника итд.

 Оно што је посебно интересантно и посебно значајно, навео бих, јесте значај и надлежност Здравственог савета у писању посебне образовне политике, која је везана за уписну политику на факултетима и уписну политику у школама здравствене струке. Ово је посебно значајно, пре свега, знајући да се налазимо у ситуацији када постоји велики број здравствених радника одређених профила на бироу и, с тим у вези, мислим да ће Здравствени савет дефинитивно дати најбоље смернице да не само смањимо број таквих профила на бироу, већ и да на адекватан начин у реалном животу и те људе упослимо.

 Такође, као човек који се поред медицине бави и образовањем здравствених радника, морам рећи да је значај Здравственог савета Србије у процењивању квалитета континуиране медицинске едукације велики и, рекао бих, доминантан у овој области. Ми здравствени радници посебно знамо колико је значајно да свако од нас прати струку и да то праћење буде пропраћено адекватним сагледавањем и анализом од стране и Здравственог савета Србије, који прати програме, и Коморе лекара, која је дужна и има, пре свега, нешто другачије надлежности.

 Оно што је врло битно јесте да, читајући ова имена која су предложена, а говорим о људима које знам, морам признати да заиста имам мишљење и став да ће континуирана медицинска едукација у наредном периоду бити значајно боља, значајно пажљивије анализирана у овом периоду и, у сваком случају, допринети бољој организацији здравствене службе и бољем сагледавању и лечењу пацијената.

 С тим у вези само морам рећи да, у складу са овим чињеницама које сам изрекао, апсолутно мислим да ћемо у дану за гласање подржати ове предлоге и желим им сав успех. Хвала пуно.

 ПРЕДСЕДАВАЈУЋИ: Захваљујем се, докторе Лакетићу.

 Пошто на листама посланичких група више нема пријављених за реч, пре закључивања заједничког јединственог претреса, питам да ли желе реч председници, односно представници посланичких група или још неко ко није искористио своје право из члана 96. Пословника. (Да.)

 Реч има шеф посланичке групе Демократске странке, народни посланик Борислав Стефановић.

 БОРИСЛАВ СТЕФАНОВИЋ: Господине председавајући, господине министре, добро је да бирамо ове људе данас. Чули смо више ствари које се односе на само функционисање Савета као једног тела које јесте врховно, стручно, саветодавно. Видели смо њихова имена, која заиста нису лоша ни у ком смислу.

 Уосталом, ја сам лаик, као што знате, не могу да коментаришем то. Међутим, оно што морам да кажем пре преласка на кратак осврт нашег садашњег стања у здравству јесте да ови људи заиста својим биографијама, по мени, показују да долазе на право место. Значи, ту се слажем са вама. Волео бих да смо имали неки увид, чуо сам, пажљиво сам слушао ваше излагање, око тога шта конкретно, рецимо, да ли постоје неки планови, неке идеје које ће ти људи моћи унапред да представе као интенцију свог рада у оквиру Савета.

 Лаички речено, дакле онако како би рекао било ко ко није здравствени радник, укључујући и мене – шта ови људи мисле конкретно да раде, које су њихове идеје у правцу развоја нашег здравственог система, решавања приоритетних питања, решавања неуралгичних тачака нашег здравственог система, дисфункционалности Фонда и свега осталог о чему смо слушали и од уважених колега који несумњиво више знају него ја?

 То је прво питање. Дакле, волео бих да ми чујемо шта ово име, било ког од ових лекара, професора, нама говори о томе у ком правцу ће се кретати та реформа. Јер ви сте министар као шеф органа државне управе и пар екселанс политичка личност у оквиру Владе Србије која се бави здравством. Дакле, ви сте одговорни за функционисање здравственог система. Ови људи ће бити саветодавни. Они ће да коштају ову државу (само моменат, да видим, овде сам написао) неких 17 милиона динара, од чега милион и нешто одлази на рад Савета. Ако можете само то да прецизирате; не разумем ту диспропорцију, није ми јасна прва цифра, друга цифра. Ево, чисто да не би било неразумевања.

 Треће питање, дакле оно главно, генеричко питање, које се односи на рад овог савета. Овде смо данас слушали и од уважених колега који су лекари врло добар приказ тога шта не ваља у нашем здравственом систему. Ту заиста не бих имао шта да додам, осим да питам вас као министра, дакле одговорно лице – како ће овај савет омогућити вама да се поправи ендемско лоша ситуација у нашем здравству, хронично лоша ситуација у нашем здравству (да се медицински изјасним)?

 У овом тренутку имамо десетине домова здравља у Србији чији су рачуни блокирани, као што знате. Имамо десетине здравствених установа примарне и секундарне здравствене заштите у којима нема основног материјала, лекова и свега осталог. Имамо ситуацију у којој постоје врло сумњиви тендери под којима су велики, рецимо Клинички центар и остали, добијали оброке и добијају оброке од одређених фирми, што ће се тек једног дана истражити, видети ко је ту зашто добијао милионске уговоре. Да не говорим о фармацеутским уговорима.

 Имамо ситуацију да нама, као што сте и ви говорили, министре, хиљаде лекара одлази у иностранство. Ви сте урадили праву ствар, ево да кажем и похвалу, тиме што сте кренули у реформу овог система кроз питање специјализације, па самим тим и систематизације радних места, што мислим да је позитивна ствар.

 Такође, имамо најаву тога да ће хиљаде радника, тзв. немедицинског особља остати без посла у Србији.

 То су питања на која бих волео да чујемо одговоре некога из овог савета, шта ће они да саветују вама како да решите те проблеме, а пошто, наравно, они нису ту и не могу да причају, можда ви можете да ми кажете конкретно како ћемо решити проблем ужасно лошег стања у нашем здравству, ужасно лошег, где, нажалост, иако се ви борите против тога, и даље постоје листе чекања, где, нажалост, ви не можете добити ни зрачење, ни снимање, ни било шта без вишемесечног чекања, где, нажалост, имате примарну здравствену заштиту на крајње рудиментарном нивоу по Србији. Да не причам о овоме што сам споменуо, да су нам рачуни домова здравља, људи, блокирани.

 У међувремену није смело да се примају новозапослени, осим кроз план специјализације и онога што су дефицитарна занимања у нашем здравству, рецимо радиолози, анестезиолози итд., али су примани људи од када сте на власти. За три године пуно нових људи је примљено без икаквог плана, без икаквог смисла и постоји сумња да има политике, плашим се. Дакле, то су питања.

 Наши лекари, господине министре, и немедицинско особље и сви запослени у здравству су мизерно плаћени. Ваша влада смањила им је плате. Како мислите, ево, то нам реците, да ће специјалиста да ради за 55-60 хиљада динара, евентуално 70 хиљада динара, не знам са дежурством колико може човек да нагура, како ће да ради толики број? Како мислите да се настави функционисање и шта ће Савет да каже за ситуацију у којој имате хирурга, рецимо у Ургентном центру, који има десетине операција, можда не десетине, али рецимо пет, шест, седам, десет операција дневно, да има исту плату као човек који ради у некој болници у централној Србији или на северу Војводине, није битно, који има исту плату, а не могу се поредити природа и тежина посла? Знате врло добро о чему причам.

 Сматрам да то хитно треба да се реши, да се направе мерила по којима ће неко добијати вишу плату због тежине посла, због тога што раде невероватно тешке ствари. Знате, они су изложени не само психофизичком напору, они су изложени инфекцијама по нашим болницама, као што сте видели. Имали смо инфекцију недавно у Клиничком центру, у Ургентном центру Клиничког центра Србије и сви су морали да ћуте о томе. Онда је процурило у јавност и шта се десило са тим? Шта се десило са чињеницом да преко 5.000 грађана Србије данас има шугу? Ми смо нација у којој 5.000 људи има шугу у 21. веку.

 (Председавајући: Господине Стефановићу, ја вас молим, само се мало вратите на дневни ред. Покушавам да будем толерантан, али једноставно у овако квалитетној расправи једини сада покушавате да говорите ван дневног реда.)

 Увек ме прекинете када хоћу да поентирам, то је невероватно. Поента је следећа. Пошто људи из Савета нису овде, уважени министре, ови проблеми које сам ја вама изнео нису страначки обојени, то су проблеми грађана Србије и здравства Републике Србије, пошто српско здравство не постоји, као што не постоји ни бошњачко, да подучим колеге.

 Дакле, молим вас, као особа која се овде налази на неки начин у име тих људи који ће вас саветовати, који ће саветовати на неки начин цео здравствени систем Републике Србије, да нам кажете бар отприлике шта ће људи који се налазе на овом списку, а чија имена нама као посланицима или лаицима не значе ништа осим јасног увида да су у питању професионалци, што је добро, и на који начин вас саветовати да се реше ови огромни, ендемски, дубински, хронични проблеми у здравству Републике Србије, о којима сте и ви више пута говорили.

 Дакле, мој спор није у томе што ја знам да сте ви свесни шта не ваља. Мој проблем је у томе да ли ви можете, да ли имате материјална средства из буџета, да ли имате подршку премијера да ове ствари решите. Да ли имате подршку да здравству повећате плате зато што, по мени, оно што је смањено није смело да се смањује здравству Србије, које је иначе мизерно плаћено? Како ће се побољшати ситуација…

 (Председавајући: Господине Стефановићу, поново вас молим да се вратите на тему.)

 Ово је и те како тема.

 (Председавајући: Па није, господине Стефановићу. Не би посланици негодовали да говорите о теми.)

 У опасности сам да ме казните, па онда да повлачите казну?

 (Председавајући: Не желим да вас казним, али мислим да би требало да говорите о теми.)

 У реду. Хоћу да кажем, министре, молим вас, шта ће Савет да вас саветује за ситуације у којима грађани Србије дођу у болницу или у дом здравља и кажу им – немам антибиотик, немам газу, немам завој, немам иглу, дођи сутра, дођи прекосутра, дођи за месец дана, чекај на ред, јави се, на телефон се нико не јавља итд., итд.? Докле ће нам сестре радити послове на рецепцијама у домовима здравља… (Искључен микрофон.)

 ПРЕДСЕДАВАЈУЋИ: Пошто не вреди да вас молим, морам да вас на овакав начин прекинем. Захваљујем се.

 Пре министра, реч има народни посланик Нинослав Гирић по Пословнику. Изволите.

 НИНОСЛАВ ГИРИЋ: Хвала, председавајући. Извињавам се министру. Ви сте неколико пута упозорили и рекламирам Пословник, члан 104, дневни ред. Дакле, компетенције и ингеренције Здравственог савета су врло познате. Ако је неко пажљиво слушао и уводничаре и дискутанте досада, могао је да чује које су компетенције и ингеренције Здравственог савета. Причати о проблемима у здравству, то је заиста широка тема. Ова дуговања о којима је претходни говорник говорио, то није од јуче. Многе ствари су у тој причи наслеђене. Нећу се изјашњавати о повреди Пословника, али вас молим да не дозволите да се сада прича нашироко о проблемима у здравственом систему.

 ПРЕДСЕДАВАЈУЋИ: Захваљујем се, господине Гирићу.

 Претходни говорник је и сам то рекао, да он мисли да на овакав начин може да поентира, тако да је то њему на част. Захваљујем.

 Реч има министар др Златибор Лончар. Изволите.

 ЗЛАТИБОР ЛОНЧАР: Ја ћу вама одговорити конкретно на свако питање, а не паушално или било шта. Ако случајно нешто прескочим, молим вас, ви пратите па ћете ми рећи.

 Конкретно везано за Савет, три прва циља која ће бити, то је да направи предлог уписне политике на факултете, због добро познатих разлога, због онога колико се људи уписује а колико нама треба, и да сагледа. Из ког разлога желим да то уради Савет? У том савету су људи са Медицинског факултета, из Српске академије наука, из клиничких центара, из лекарских комора и свих удружења која могу да дају све потребне информације да бисмо добили комплетан увид и став шта нама треба, а шта нам не треба. Мислим да су они апсолутно меродавни и да им је то приоритет број један, да седну и да ураде.

 Друга ствар којом треба да се баве и која је хитна, то су лиценце. Вероватно сте чули да ћемо имати један одређени број људи који нису скупили довољан број бодова да продуже лиценцу, из добро познатих разлога. Због свега тога мислим да је ово адекватно тело које треба да да предлог. Министарство, наравно, већ има, али желимо да то и са Саветом усагласимо, да и они дају предлог како да се превазиђе овај проблем, како да се реши, да останемо у току, да не стане систем.

 Да се ограничим само на три ствари, трећа ствар, односно трећи приоритет који ће бити њима је корупција. Ви добро знате да је мој став везан за корупције нулта корупција у здравству. Докле год сам на овом месту, ја ћу се борити да то тако буде.

 Ето, то су конкретни циљеви Савета о коме ми данас причамо. Оно што ћу ја захтевати од њих, уколико је то могуће, имају мандат на пет година, ја ћу желети, а то инсистирам и од вас, да на шест месеци подносе извештај овде у Скупштини, да видимо шта су предложили и шта је урађено од тога. Желим да и они преузму одговорност. Видели сте биографије, видели сте све, то су наши најеминентнији стручњаци. Ми боље немамо, или имамо али не могу сви да буду ту. Али ово тело није ограничено да они не могу да слушају савете свих оних који су меродавни за ту област о којој се прича, а посебно за ове три ствари. Значи, то је конкретан одговор на то питање чиме ће се они бавити.

 Друга ствар, рекли сте, везано за плате, колико ће они коштати. Тренутно не могу да вам дам одговор на то, јер то је наслеђено, те плате трају и направљене су 2009. године. Мислим да никаквог проблема неће бити и сигуран сам да ће ти људи прихватити да то буде минимална, најминималнија надокнада, да нико од њих неће инсистирати на неким платама, а претпостављам да ће је се неко од њих и одрећи, да не прима ту плату. Мислим да овим људима уопште није мотив та плата. Гледаћемо на све начине да се трошкови државе и буџета апсолутно смање. Ево, остаје да вам одговорим конкретно у цифрама, али кажем који ће принцип бити, познајући те људе.

 Следећа ствар, рекли сте – домови здравља у блокади рачуна. Желим да вас подсетим због чега су ти домови здравља и здравствене установе у блокади. Они су у блокади јер је у претходном периоду, 2005, 2006, 2007, 2008, 2009, 2010. године, држава Србија, односно Републички фонд и Министарство здравља пребацивали су тим установама новац да плате трошкове који су њима дошли, материјалне трошкове, трошкове одржавања робе, материјала, свега онога што им је било неопходно да ураде, а они су ненаменски трошили тај новац. Нису плаћали оно што је требало да плате, лекове, материјал и све оно што је неопходно да функционише једна здравствена установа, него су мимо плана запошљавали људе и давали им плате. Одатле постоји трошак.

 Ти људи који нису могли да се наплате, а који су давали робу и све остало, отишли су на суд, тужили, једна инстанца, друга инстанца, и коначно сада у овом периоду, са којим ми немамо никакве везе, апсолутно никакве везе, једино нам је дошло правоснажно да треба то да се плати. Ето, толико везе моје министарство и ово време има са том блокадом у којој се сада налазе. Сада се тражи од државе да поново плати исто оно што је већ плаћено, за шта је она дала новац, али тај новац није потрошен на то, него је потрошен да се запошљавају људи, да се дају неке награде, да се дају повишице и слично.

 Замислите да ли постоји у свету пример да два пута држава плаћа исту ствар због нечијег неодговорног понашања и који сад није више на том месту никакве санкције не сноси, нема никакве везе. Да ли је то нормално? Какав је то пример за оне који су сад на тим местима? Нема никаквих проблема, Фонд ће да уплати, ја нећу да плаћам рачуне који ми стижу за материјал и остало, јер ће требати пет, шест, седам година да они то добију на суду, ја ћу да дајем на неке друге ствари где ћу да скупљам неке друге поене и нема никаквих проблема. Ако је то добар пример, онда нема никаквих проблема. Али ја нисам чуо ниједног овде да каже – људи, па шта је с тим ко је то урадио? Да ли је то нормално? Шта је с тим, да ли је то неко процесуирао? Ненаменско трошење новца. То нико не пита. Сад само пита зашто је рачун у блокади.

 Ми никада нећемо решити тај проблем док се не санкционишу они који су то радили. Нема теоретске шансе. Теоретске шансе нема, јер и онај који је данас дошао, када види како је прошао тај пре њега што је то радио, када види да је држава, да не кажем шта, која плаћа све по једном, два, три пута једно исто, то је немогуће издржати и немогуће увести у ред.

 Шта смо урадили? Урадили смо са Министарством финансија. Пре два дана је завршен упитник да све здравствене установе које имају такав проблем дају своје податке колико коме дугују и направили смо комплетну листу дуговања, да пресечемо то, да не би могли да блокирају те установе и преузимамо ми и Министарство финансија да направимо репрограм тих дуговања и да платимо људима оно што дугују.

 Значи, ми сад по други пут плаћамо оно што је већ плаћено. Да ли можете то да разумете? Значи, већ је плаћено, сад опет плаћамо, а онај који је то урадио, он ужива. Он нема ни санкцију да му се одбије од плате за то што је урадио, а не нешто друго. Ето, тако решавамо тај проблем, да они људи не активирају те извршне пресуде, него да држава преузме репрограм и да им исплати то, да би установе могле да функционишу. Ево, да свима буде јасно зашто ми улазимо у блокаде и зашто улазимо у проблем функционисања.

 Наслеђена ствар, рекао сам вам из којих година, пете, шесте и седме, сада је само тај врховни неки суд на крају, иза чега нема више, донео одлуку да то мора да се наплати, да су ту људи били у праву. Ето, то је суштина тог проблема, али све радимо и ниједна установа нема да не функционише, јер смо преузели и оне установе које су у блокади, где су те пресуде активиране, узели смо за све који стижу на рачун наплате, али за текуће, не за прошле, да иду директно на Фонд и Фонд их плаћа, да не би стао процес рада. Значи, потрошни материјал, гориво, све оно што треба, директно се плаћа да би имало материјала, да би могло да функционише, да се људима исплате плате и да раде. Значи, то је једино могуће да урадимо ми у овој ситуацији. Ево вам конкретног одговора на то питање.

 Немедицинско особље – имамо га 25%, нормално је да имамо 10%. Имамо већи број немедицинског особља, 26-27 хиљада, а 23-24 хиљаде лекара. Свака част немедицинском особљу, имамо ту и природан одлив и све, али то је нешто што морамо да регулишемо. Не може ово да буде исплативо, не можемо да функционишемо. Нама требају лекари, требају нам сестре.

 За шта се ми залажемо? За аутсорсинг, да све оно што је немедицинско особље што нам треба, да то ангажујемо. Из ког разлога? Имамо чувени проблем са спремачицама. Ми, рецимо, у некој болници имамо запослено 120 спремачица, од тога ради њих 20. Из ког разлога? Једне су на боловању, једне су на одмору, треће су узеле вештачење да не могу да раде тај посао. Нема 30% оних који раде. А кад погледате по ономе колико плаћамо, плаћамо њих 120, а 30 ради.

 Ми тај проблем тешко да можемо да решимо. Зато смо се одлучили на то ангажујемо од сервиса који за то постоје и онда ми плаћамо, али имамо на дневном нивоу услугу онолики број који нам треба и тај плаћамо, за све немедицинско особље, јер не видимо други начин. То је пракса у свету, то је пракса свуда. Не знамо, ако имате неки бољи модел, немамо ништа спорно.

 Везано за зрачење сте поменули. Не знам шта да вам кажем сем да ме је срамота онога што се дешавало у Каменици, где су направљене листе чекања. Немам шта друго да кажем. Да две године траје тендер, док се нисмо укључили, да се тек сад заврши. И опет инсистирам, уместо три, четири апарата да се узму. По мени, то није нормално. То се граничи са оним да не мислимо на те људе којима је то потребно, него да имамо неки други циљ.

 Шта смо урадили? Јуче је расписан, да вас обавестим, тендер за четири нова акцелератора за Ниш, Крагујевац и за Београд, да буду до Нове године инсталирани, завршени, да крене на њима зрачење. Светска банка, због њихових процедура и свега, очекујемо у наредном периоду, у наредним месецима, да завршимо процедуру са њима, да купимо, надам се, између пет и девет најновијих акцелератора, најсавременијих у свету и да решимо тај проблем, да више нико неће моћи да вам каже да фали нешто, да то не функционише. Људски је фактор у питању, конкретно у Каменици. Ако обезбедите новац, ако имате произвођача, ако имате све, а то не функционише, ја не могу да чујем никакво објашњење за то, нити могу да прихватим. Теоретске шансе нема. И не само то, него за све друго.

 Пријем лекара. Наравно да смо све време примали и лекаре и медицинске сестре и медицинско особље. Али како смо их примали? Кад је одобрена Владина комисија, да ли сте имали пријава без конкурса? Што је најчешће тако било. Да ли је био овде један пријем а да се није ишло на конкурс, на чему сам инсистирао, да је одобрила Владина комисија и да је расписан конкурс и да су људи примани? Како је било до сада? Одобри се и нема никаквих проблема, здравствена установа прими без конкурса.

 Значи, оно на чему инсистирамо, када се прими, када се да сагласност, о чему водимо рачуна? Водимо рачуна о природном одливу. Људи који одлазе у пензију, који дају отказ, који иду у приватну праксу, који одлазе у иностранство. Водимо рачуна о људима, о специјалистима који имају преко 55 година. Драго ми је да сте похвалили специјализације и што смо скратили тај рок.

 Морам да се залажем за политику да примамо те људе јер не можемо да будемо контрадикторни. Или примите или не примите, је л' хоћемо да нас људи лече или да нас не лече, и да има ко сутра да нас лечи. Није битно да завршимо посао данас-сутра, али ако не водимо рачуна у наредних пет до десет година, минимум пет година нам треба за једног специјалисту. Минимум, толико траје специјализација. Није их било годинама. Преко 1.500 је одобрено специјализација, кренуле су, иду. Значи, то је суштина ствари.

 Наравно, питали сте за подршку премијера. Па, без његове подршке ја ово ништа не бих могао да урадим. Не бих ниједну ствар могао да урадим. На крају се он укључио у овај проблем са зрачењем. На крају су нађена средства из буџета, јер стојимо боље финансијски, да се одвоје за ова четири апарата, бункере, ЦТ симулаторе. Није то само апарат за зрачење. Ту треба да се направи бункер. Ту треба да се узме ЦТ који наводи тај апарат. Ту треба да се узме посебан програм да се све то уради. Треба да се обуче људи. Није то – купили смо апарат, ставили смо га, он ради сам и нема никаквих проблема. То су специјални услови за те апарате, посебна изолација, посебно. Значи, апсолутно све радимо да побољшамо ово.

 Наглашавам, нулта корупција. За све што имате, дајте. Оно што ме интересује, да немам корупције у здравству, немам ниједан проблем. Ниједан тендер. Па ја зовем новинаре да дођу на тендере, да учествују у тендерима. За сваки за који су заинтересовани, да седе на сваком састанку, да сутра не би било приче – тендер урађен овако. Новинари нека се договоре између себе да присуствују сваком тендеру који расписује Министарство здравља.

 Надам се да сам успео да одговорим на ваша питања.

 (Борислав Стефановић: Реплика.)

 ПРЕДСЕДАВАЈУЋИ: Господине Стефановићу, претпостављам да тражите реплику, али после овако детаљног објашњења на свако ваше питање господина Лончара, мислим да немате никакву могућност, нити ја имам право да вам дам реплику. Нисте ниједном поменути у било ком негативном контексту, а министар је и више него што је потребно одговорио на сва ваша питања.

 Закључујем заједнички јединствени претрес.

 Пошто смо обавили заједнички јединствени претрес, Народна скупштина ће у дану за гласање гласати и одлучивати о предлозима ових одлука.

 Прелазимо на тачке 3–5. дневног реда – ПРЕДЛОЗИ ОДЛУКА О ИЗБОРУ СУДИЈА КОЈИ СЕ ПРВИ ПУТ БИРАЈУ НА СУДИЈСКУ ФУНКЦИЈУ (заједнички јединствени претрес)

 Сагласно одлуци Народне скупштине да се обави заједнички јединствени претрес о предлозима одлука по тачкама 3, 4. и 5. дневног реда, а пре отварања заједничког јединственог претреса, подсећам вас, сходно члану 99. Пословника Народне скупштине, да укупно време расправе за посланичке групе износи два часа и 30 минута, као и да се ово време распоређује на посланичке групе сразмерно броју народних посланика чланова посланичке групе.

 Молим посланичке групе, уколико то већ нису учиниле, да одмах поднесу пријаве за реч.

 Сагласно члану 157. став 2, сходно члану 192. став 3. и члану 201. став 2. Пословника Народне скупштине отварам заједнички јединствени претрес о Предлогу одлуке о избору судија који се први пут бирају на судијску функцију, који је поднео Високи савет судства 25. јуна 2015. године; о Предлогу одлуке о избору судија који се први пут бирају на судијску функцију, који је поднео Високи савет судства 15. јуна 2015. године и Предлогу одлуке о избору судија који се први пут бирају на судијску функцију, који је поднео Високи савет судства 24. априла 2015. године.

 Да ли представник предлагача Мирољуб Томић, изборни члан Високог савета судства из реда судија, жели реч? (Да.)

 Изволите, господине Томићу, пријавите се.

 МИРОЉУБ ТОМИЋ: Поштовани председавајући, даме и господо народни посланици, дозволите ми најпре да вас све поздравим у име Високог савета судства, иначе овлашћеног предлагача када је реч о изборима кандидата за највише функције у правосуђу – судијске функције. Ту сам како би данас вама и грађанима Србије, наравно уколико гледају овај пренос скупштинског заседања, изложио и образложио предлог Високог савета судства који се односи на кандидате који су наведени у материјалу, а везано за избор судија у Основном суду у Чачку, Привредном суду у Ужицу и Прекршајном суду у Београду.

 Када је реч о конкурсу везаном за избор судије у Основном суду у Чачку, могу да кажем да је Високи савет судства, на основу члана 47. Закона о судијама, а у вези са Одлуком о броју судија у судовима, у „Службеном гласнику“ број 30/15 од 27.03. 2015. године, огласио избор једног судије за Основни суд у Чачку.

 У поступку избора и предлагања кандидата за избор судија Високи савет судства је на основу одредаба члана 44. Пословника о раду Високог савета судства донео одлуку о образовању комисије за избор судија и да на поменем да се оваква одлука увек доноси када је реч о избору судија у одређени суд, јер нас на то обавезује и закон, на крају крајева, али, чини нам се, и потреба. Сматрамо да је важно да се обави разговор са кандидатима који су поднели пријаве на одређени оглас за избор на највише судијске функције, из разлога што мислимо да је битно да се у једној непосредној комуникацији са кандидатима упознамо, да видимо њихов однос према одређеним питањима везано за рад у правосуђу и да након тог разговора и заузмемо одређени став као комисија.

 Задатак те комисије јесте, између осталог, да изврши проверу поднетих пријава на наведени оглас, да утврди њихову благовременост и потпуност, као и да оцени да ли кандидати испуњавају критеријуме и мерила за избор прописана одредбама члана 43, члана 44. алинеја 2. и члана 45. Закона о судијама. Иначе, на објављени оглас за избор судија за Основни суд у Чачку благовремене и потпуне пријаве поднело је укупно 49 кандидата и то један кандидат из реда судија, 30 кандидата из реда судијских помоћника, пет адвоката и 13 „осталих лица“.

 У складу са одредбом члана 49. Закона о судијама, Високи савет судства је за све кандидате прибавио мишљење о стручности, оспособљености, достојности за обављање судијске функције. За кандидате који долазе из реда судова прибављено је мишљење седница судова у којима кандидати обављају одређене дужности, радне задатке, тако што је прибављено мишљење и од седнице судија тог суда и од седнице судија непосредно, дакле инстанционо вишег суда, са једне стране, а за кандидате који не раде у суду прибављено је мишљење о стручности, оспособљености и достојности за вршење судијске функције од органа и организација у којима кандидати раде, као што је и за кандидате из реда адвоката прибављено мишљење адвокатске коморе у чији именик је адвокат уписан.

 У складу са одредбом члана 50. став 2. за кандидате који долазе из реда судијских помоћника прибављена је оцена рада за 2012, 2013. и 2014. годину. Само да напоменем да се та оцена практично доноси на основу мишљења оних који имају непосредни увид у рад тих кандидата, а то су судије који прате њихов рад, који су њихови ментори, који им дају одређене задатке и који могу најбоље да се изјасне о квалитету, ажурности, стручности, ефикасности одређених кандидата.

 Комисија за избор судија обавила је разговор са кандидатима. То радимо увек када је у питању избор судија. У овом случају смо обавили разговор са 48 кандидата. На основу извештаја комисије Високи савет судства је утврдио који кандидати испуњавају критеријуме и мерила за избор судија прописана одредбом члана 43. Закона о судијама и одредбама чл. 4, 5, 6, 7, 8. и 9. Одлуке о утврђивању критеријума и мерила за оцену стручности, оспособљености и достојности за избор судија и председника судова.

 На основу члана 13. алинеје 3. Закона о Високом савету судства, а у вези са чланом 51. Закона о судијама, Високи савет судства је након овог комплетно спроведеног поступка предложио, и данас то понављам овде пред вама, уважени посланици, да се за кандидата, односно за судију Основног суда у Чачку изабере Наташа Гачић, која је судијски помоћник у Вишем суду у Чачку. За овог кандидата и за остале кандидате изнећу само најсажетију, најужу, најкраћу биографију како не бих одузимао много времена, са једне стране, а са друге стране сматрам да је потребно да се каже неколико речи о раду ових кандидата, о њиховом досадашњем ангажовању, како би и грађани Србије и ми сви овде имали увид у њихов досадашњи рад и како бисмо знали кога бирамо на ове изузетно важне и одговорне функције.

 Наташа Гачић је рођена 1975. године у Чачку. Основне студије је завршила на Правном факултету у Београду са изузетно добрим општим успехом, са просечном оценом 9,03, а правосудни испит положила је 2003. године. Од 2000. године радила је у Општинском суду у Чачку на пословима приправника.

 Иначе, када је реч о овом кандидату, морам да кажем да овај кандидат готово 12 година обавља послове судијског помоћника. Дакле, један дуг временски период с обзиром на то да је од полагања правосудног испита 2003. године радила у Општинском суду у чачку, на радном месту судијски помоћник, а да је од децембра 2012. године примљена у радни однос у Виши суд у Чачку на место судијског помоћника у грађанској материји. За остварене резултате рада у 2012, 2013. и 2014. години оцењена је оценом „нарочито се истиче“, што показује да је у раду остварила изузетно добре резултате и показала да је одговорна, стручна и оспособљена за самостални рад.

 Према мишљењу седнице свих судија Вишег суда у Чачку, а које мишљење је прихватио и Апелациони суд у Крагујевцу, добила је позитивно мишљење да испуњава услове који су прописани Законом о судијама и одредбом Одлуке о утврђивању критеријума и мерила за оцену стручности, оспособљености и достојности за избор судија. То су све параметри. То су све резултати који су определили Високи савет судства да овог кандидата предложи за избор за судију Основног суда у Чачку.

 Када је реч о конкурсу за избор једног судије за Привредни суд у Ужицу, могу да кажем да је на истој седници Високи савет судства као и у ранијем случају одлучио да се распише оглас за избор за једног судију, да је у истом Службеном гласнику и објављен тај оглас, те да је Високи савет судства, као и у свим другим случајевима, формирао комисију за избор судија, са чим сам малопре упознао овај парламент, а да се на објављени оглас за избор судије за Привредни суд у Ужицу благовремено пријавило и потпуне пријаве поднело укупно 16 кандидата, и то два кандидата из реда судија, девет кандидата из реда судијских помоћника и пет оних који су долазили из других установа и организација.

 У складу са одредбом члана 49. Закона о судијама, Високи савет судства је прибавио и у овом случају за све кандидате мишљење о стручности, оспособљености, достојности за обављање судијске функције, а у складу са одредбом члана 50. став 2. за кандидате који долазе из реда судијских помоћника прибављена је оцена рада за 2012, 2013. и 2014. годину. Комисија за избор судија обавила је разговор са укупно 14 кандидата који су поднели пријаву на оглас за избор судија за Привредни суд у Ужицу, тако да је након спроведеног конкурса, а на основу члана 13. алинеја 3) Закона о Високом савету судства, у вези са чланом 51. став 1. Закона о судијама, Високи савет судства предложио, и сада ја ту одлуку вама образлажем, да се за судију у Привредном суду у Ужицу изабере Катарина Божовић, судијски помоћник у Привредном суду у Ужицу.

 Катарина Божовић је рођена 1970. године у Ужицу. Студије је завршила на Правном факултету у Крагујевцу 1995. године са општим успехом 7,30, а правосудни испит положила 1998. године. Катарина Божовић има изузетно дуг стаж и искуство на пословима судијског помоћника, тачније 17 година, с обзиром на то да је након што је у периоду од 1995. године до 1997. године обавила приправнички стаж, 1998. године распоређена на послове судијског помоћника у Трговинском суду у Ужицу, и то као судијски помоћник у звању самосталног саветника у том суду, где је израђивала одлуке у парничном, стечајном и извршном одељењу, као и одлуке везане за регистар.

 За остварене резултате рада у 2012, 2013. и 2014. години оцењена је оценом „нарочито се истиче“, тако да је у раду показала да је одговорна, стручна и оспособљена за рад у будућем периоду као судија.

 Такође, према мишљењу седница свих судија Привредног апелационог суда, али и првостепеног Привредног суда у Ужицу, добила је позитивно мишљење да испуњава услове који су прописани Законом о судијама и одредбама Одлуке о утврђивању критеријума и мерила за оцену стручности, оспособљености и достојности за избор судија и председника судова, а што је све колегиницу Катарину Божовић и препоручило Високом савету судства, а сада ВСС предлаже Скупштини да је изабере за судију Привредног суда у Ужицу.

 Имамо још један предлог, а то је предлог који се односи на избор судија за Прекршајни суд у Београду.

 ПРЕДСЕДАВАЈУЋИ: Господине Томићу, молим вас, пре него што наставите, да прочитам једно обавештење.

 Поштовани народни посланици, пре него што наставимо рад, дозволите ми да у ваше и у своје име поздравим групу студената који обављају стручну праксу у Градској општини Чукарица, а који тренутно прате део данашње седнице са галерије Велике сале. Молим да аплаузом поздравите госте. (Аплауз.)

 Изволите, господине Томићу.

 МИРОЉУБ ТОМИЋ: Хвала лепо. И ја се придружујем поздравима везано за студенте који су у прилици да прате рад овог парламента.

 Дакле, када је реч о избору за судију за Прекршајни суд у Београду, ВСС је у „Службеном гласнику РС“, број 105/14 од 3. октобра 2014. године огласио избор за 11 судија за Прекршајни суд у Београду. У поступку предлагања кандидата за избор судија ВСС је на основу члана 52. Пословника о раду ВСС донео одлуку о образовању комисије за избор судије, чији је задатак, као и у ранијим случајевима, био да изврши комплетну проверу поднетих пријава на оглас, као и да утврди њихову потпуност и благовременост, и да обави разговор са кандидатима који су поднели пријаву.

 Иначе, на овај оглас се пријавило укупно 259 кандидата, од тога из реда судија 119 кандидата, из реда судијских помоћника 86 кандидата, из реда адвоката 10 кандидата, а из реда кандидата који су дошли из осталих установа и организација укупно 44 кандидата. Комисија је обавила разговор са укупно 140 кандидата – један велики број људи са којим је комисија била у прилици да разговара, да обави разговор и да се информише о њиховим резултатима рада и о свему што је везано за њихов досадашњи рад.

 На основу члана 13. алинеја 3) Закона о ВСС, а у вези са чланом 51. Закона о судијама, ВСС је на седници одржаној 21. априла 2015. године донео одлуку коју ја сада образлажем овде пред вама, уважени посланици, да се за судије Прекршајног суда у Београду, њих 11, изаберу следећи кандидати: Антонић Горан, дипл. правник из Коцељеве, који је рођен 1959. године у Шапцу, студије завршио на Правном факултету у Београду 1984. године, а правосудни испит положио 1995. године.

 Пре положеног правосудног испита радио је као дипломирани правник у Пољопривредном предузећу ПИК „23. септембар“ у Коцељеви, затим је био секретар Дома здравља „Др Даринка Лукић“ у Коцељеви, затим у Здравственом центру „Др Лаза Лазаревић“ у Шапцу радио од марта 1989. до марта 1995. године најпре као начелник правне службе, а од 1989. до 1992. године и касније до 1995. године као дипломирани правник. Затим, после положеног правосудног испита именован је за судију и старешину општинског органа за прекршаје у Коцељеви, на којој дужности се налазио до 31. децембра 2009. године, а од септембра 2010. године до јула 2012. године радио као референт за имовинско-правне послове у Општинској управи Коцељева, да би наставио на пословима и радним задацима судијског помоћника у Прекршајном суду у Ваљеву, у периоду од јула 2013. до јуна 2014. године.

 И сами из ове биографије видимо да се ради о кандидату са дугим радним искуством у различитим установама и организацијама и, према резултатима које смо били у прилици да сагледамо, ради се о веома успешном кандидату који је остваривао изузетно добре и квалитетне резултате у свим тим установама.

 Следећи кандидат који је предложен од стране ВСС јесте Ђуричић Маја, судијски помоћник у Апелационом суду у Београду. Рођена је 1976. године у Ћуприји, а основне студије завршила је на Правном факултету Универзитета у Београду са просечним успехом 7,16, након чега је положила правосудни испит 2005. године.

 Видимо да и она има дуг стаж на пословима судијског помоћника, преко 10 година, с обзиром на то да је после полагања правосудног испита најпре радила у Првом општинском суду, затим је засновала радни однос у Окружном суду у Београду, где је радила у Другостепеном већу Парничног одељења на изради нацрта другостепених одлука као и на пословима секретара већа. Затим, од 1. јануара 2010. године колегиница је распоређена у Апелациони суд у Београду на радно месту судијског помоћника у звању вишег судијског сарадника, Парнично одељење, а за остварене резултате рада у 2013. години оцењена је оценом „нарочито се истиче“.

 За 2011. и 2012. годину није оцењена, будући да се налазила на породиљском одсуству. По мишљењу седнице свих судија Апелационог суда у Београду испуњава све услове који су прописани Законом о судијама и одредбама Одлуке о утврђивању критеријума и мерила за оцену стручности, оспособљености и достојности за избор судија и председника судова, а што је све колегиницу Ђуричић Мају и препоручило, односно то су све разлози којима се руководио Високи савет судства када је колегиницу предлагао за избор за судију Прекршајног суда.

 Следећи кандидат је Ивановић Ивана која је иначе корисник Почетне обуке Правосудне академије. Колегиница је рођена 1981. године, а студије је завршила на Правном факултету Универзитета у Крагујевцу 2006. године са добрим оценама, са општим успехом 8,74, а правосудни испит је положила 2010. године. Након положеног правосудног испита засновала је радни однос у Апелационом суду у Крагујевцу, на радном месту судијског помоћника у периоду од 2010. до 2011. године, а након тога, од 1. новембра 2011. године корисник је Почетне обуке Правосудне академије.

 Према мишљењу директора Правосудне академије кандидат Ивановић Ивана је стручна, оспособљена и достојна за обављање судијске функције, а током обуке од стране ментора оцењена је највишом оценом, оценом пет, односно оценом „нарочито се истиче“ и то су разлози због којих је ВСС предлаже на ову значајну судијску функцију.

 Кандидат Којадиновић Бановац Бранислава тренутно је судијски помоћник у Управном суду. Колегиница је рођена 1980. године, а студије је завршила на Правном факултету Универзитета у Београду, са просечном оценом 7,90. Колегиница такође дуго обавља послове судијског помоћника, с обзиром на то да је правосудни испит положила још 2006. године, засновала радни однос у Првом општинском суду у Београду те године на радном месту судијског помоћника у звању вишег судијског сарадника, а радила је у Оставинском одељењу и имала самостални реферат. Од јануара 2010. године радила је најпре као виши стручни сарадник у Првом основном суду у Београду, а од 16. децембра 2013. године ради у Управном суду у звању судског саветника.

 За остварене резултате рада у периоду 2011. и 2012. године оцењена је оценом „нарочито се истиче“, док за 2013. годину није оцењена будући да се налазила на трудничком и породиљском одсуству.

 У новембру 2008. године добила је стипендију Удружења за међународну сарадњу судија Савезне Републике Немачке и као једини представник Републике Србије из области грађанског и трговинског права похађала је десетодневни семинар у Бону.

 Према мишљењу седнице свих судија Управног суда, испуњава све услове који су прописани Законом о судијама и одредбама одлуке о утврђивању критеријума и мерила за оцену стручности, оспособљености и достојности за избор судија и председника судова.

 Следећи кандидат јесте Лакић Јелена, корисник Почетне обуке Правосудне академије, рођена 1985. године у Београду. Основне студије завршила је на Правном факултету Универзитета у Београду 2008. године са добрим просеком, односно са просечном оценом 8,68. Правосудни испит је положила 2011. године, а у периоду од 2008. до 2011. године радила је као адвокатски приправник у адвокатској канцеларији, да би од 1. новембра 2011. године кренула са радом у Правосудној академији.

 Као корисник Почетне обуке, прошла је кроз кривично, парнично одељење, тужилаштво и прекршаје. У току рада завршила је обуку у Београдском центру за људска права из области заштите људских права и познавања Европске конвенције о људским правима, а према мишљењу директора Правосудне академије, кандидат Јелена Лакић је стручна, оспособљена и достојна за обављање судијске функције.

 Током обуке од стране ментора оцењена је оценом пет, дакле највишим оценама, оценом „нарочито се истиче“, и утврђено је да је показала висок степен мотивације за рад и стицања знања, што показује и мишљење ментора и самих предавача, што ју је и препоручило за судију Прекршајног суда.

 Кандидат Мајачић Катарина тренутно је судијски помоћник у Апелационом суду у Београду. Рођена је 1978. године, завршила Правни факултет са просечном оценом 7,67. Колегиница Мајачић Катарина већ дуго, односно преко десет година ради на пословима судијског помоћника, с обзиром на то да је правосудни испит положила 2004. године, након чега је наставила да ради у истом суду на радном месту судијског помоћника у звању судијског сарадника, а касније и вишег судијског сарадника.

 У периоду од фебруара 2006. до децембра 2009. године била је секретар Четвртог општинског суда у Београду. Након тога је распоређена у Први основни суд у Београду, где је радила као судијски помоћник до децембра 2010. године, а иначе, за остварене резултате рада у 2011, 2012. и 2013. години оцењена је највишом оценом, „нарочито се истиче“.

 Према мишљењу седница свих судија Апелационог суда у Београду, испуњава све услове који су прописани законом и одлуком о утврђивању критеријума за мерило, оцену стручности, оспособљености, достојности за избор судија и председника судова.

 Следећи кандидат ког је Високи савет судства предложио јесте Митровић Коста, судијски помоћник у Прекршајном суду у Београду, рођен 1983. године у Београду. Завршио је Правни факултет Универзитета у Београду 2006. године са изузетно добрим просеком, односно са просечном оценом на студирању 9,03. Правосудни испит је положио марта 2010. године. Мастер студије на Правном факултету Универзитета у Нишу је завршио 2013. године са одликом и том приликом је примио Повељу града Ниша за најбољег мастер студента универзитета године. Од 2013. године налази се на докторским студијама на Правном факултету Универзитета у Нишу.

 Приправничку праксу је обавио код Градског судије за прекршаје града Београда у периоду од марта 2007. године до децембра 2009. године, када је засновао радни однос у Прекршајном суду у Београду на радном месту судијског помоћника, а од фебруара 2013. године до децембра 2013. године био је консултант за правосуђе у Министарству правде. Од јануара 2014. године је судијски помоћник у Прекршајном суду у Београду, а за остварене резултате у 2011, 2012. и 2013. години оцењен је оценом „нарочито се истиче“.

 Члан је Радне групе при изради Стратегије и Акционог плана за спречавање борбе против трговине људима за период 2013– 2018. године и Радне групе при изради Стратегије и Акционог плана за борбу против дискриминације за период 2013–2018. године. Учествовао је и као предавач на бројним националним и међународним саветовањима. Такође је члан Преговарачког тима Републике Србије о приступању ЕУ на билатералном скринингу одржаном у Бриселу 2013. године у оквиру Поглавља 23, као преговарач из области међународног правосуђа.

 Према мишљењу седнице свих судија Прекршајног суда, али и седнице свих судија Прекршајног апелационог суда испуњава све услове који су прописани Законом о судијама и одредбама Одлуке о утврђивању критеријума и мерила за оцену стручности, оспособљености и достојности за избор судија и председника судова.

 Следећи кандидат је Павлица Ђуро, иначе судијски помоћник у Прекршајном суду у Београду, рођен 1970. године у Ријеци. Основне студије завршио је на Правном факултету Универзитета у Приштини. Након завршеног приправничког стажа у трајању од три године, положио је правосудни испит 28. марта 2007. године. Тренутно ради у Прекршајном суду у Београду на радном месту судијског помоћника у звању вишег судијског сарадника.

 Ради у Судској управи као овлашћено лице за поступање по Закону о слободном приступу информацијама од јавног значаја, затим поступа по поднесцима и притужбама изјављеним на рад судија Прекршајног суда, а за остварене резултате рада у 2011, 2012. и 2013. години оцењен је оценом „нарочито се истиче“. Високи савет судства је приликом предлагања овог кандидата посебно имао у виду да је приликом изјашњавања седнице свих судија Прекршајног суда у Београду Павлица Ђуро други на ранг-листи према броју добијених гласова.

 Кандидат Ристановић Оливера, судијски помоћник у Прекршајном суду у Београду, рођена је 1975. године у Пожеги. Основне студије завршила је на Правном факултету у Београду 2002. године, са општим успехом 6,90. Правосудни испит је положила 2007. године. Од фебруара 2010. године ради у Прекршајном суду у Београду на радном месту судијског помоћника у звању вишег судијског сарадника, а од августа 2011. године је секретар тог суда.

 За остварене резултате рада у 2011, 2012. и 2013. години оцењена је оценом „нарочито се истиче“. Према мишљењу седнице свих судија Прекршајног суда, али судија Прекршајног апелационог суда овај кандидат испуњава све критеријуме када је реч о стручности, достојности и оспособљености везано за избор судија, а посебно напомињем да је ВСС приликом предлагања овог кандидата имао у виду да је Ристановић Оливера рангирана као прва на ранг-листи према броју добијених гласова у суду у ком обавља послове судијског сарадника.

 Кандидат Сибиновић Јелена, судијски помоћник у Првом основном суду у Београду, рођена је 1983. године у Аранђеловцу. Основне студије на Правном факултету завршила је 2006. године са изузетно добром оценом, односно просечном оценом 8,58. Правосудни испит је положила 2008. године. Од јануара до децембра 2009. године налази се на радном месту судијског помоћника у Првом општинском суду у Београду, а од јануара 2010. године је распоређена у Први основни суд у Београду на радно место судијског помоћника у звању вишег судијског сарадника.

 Поступа у кривичној материји и за остварене резултате у 2012. и 2013. добила је највише оцене, дакле „нарочито се истиче“, док за једну годину није оцењена будући да се налазила на породиљском одсуству.

 Према мишљењу седнице свих судија Првог основног суда у Београду испуњава све услове који су прописани Законом о судијама и одредбама Одлуке о утврђивању критеријума и мерила за оцену стручности, оспособљености и достојности за избор судија и председника судова, а што је све колегиницу и препоручило када смо је предлагали за избор за судију Прекршајног суда.

 Коначно, 11. на овој листи јесте Шћепановић Бојана, судијски помоћник у Првом основном суду у Београду. Колегиница Шћепановић Бојана је рођена 1. априла 1984. године у Београду. Основе студије је завршила на Правном факултету Универзитета у Београду 2008. године са општим успехом 7,84. Правосудни испит је положила 28. септембра 2011. године, након чега је засновала радни однос у истом суду на радном месту судијског помоћника најпре на одређено време, а 1. јула 2013. године примљена је у радни однос на неодређено време.

 У периоду од 26. маја 2014. до 26. новембра 2014. године била је упућена у Прво основно јавно тужилаштво у Београду. За 2011. и 2012. годину није оцењена пошто је била у радном односу на одређено време, а за 2013. годину оцењена је оценом „нарочито се истиче“.

 Говори енглески и немачки језик и према мишљењу седнице свих судија Првог основног суда у Београду испуњава све услове који су прописани Законом о судијама и одредбама одлуке о утврђивању критеријума и мерила за оцену стручности, оспособљености и достојности за избор судија и председника судова, што је био разлог да је ВСС предложи за избор за судије за судију Прекршајног суда.

 Уважени народни посланици, чули сте предлог кандидата везано за ове судове, дакле за једног судију за Основни суд у Чачку, једног судију за Привредни суд у Ужицу и 11 судијских места за Прекршајни суд у Београду. То је предлог Високог савета судства. Сматрамо, и ја сам у то уверен, да се ради о најбољим кандидатима.

 Видели сте и сами да је Високи савет судства у поступку предлагања анализирао све параметре који су од значаја и који опредељују да један кандидат буде предложен или да не буде предложен за ове изузетно важне функције, а то су судијске функције, и то све оне параметре који се односе на стручност, оспособљеност и достојност појединих кандидата, резултате рада у њиховом досадашњем ангажовању, при томе напомињем да су ти резултати рада, односно оцене, а видели смо да су сви ови кандидати оцењени са највишом оценом – „нарочито се истиче“.

 Напомињем да су те оцене донете на бази мишљења њихових ментора, односно судија са дугогодишњим искуством, који су ценили њихов досадашњи рад и који су на неки начин најпозванији да дају мишљење о њиховом досадашњем раду.

 Поред тога, ценили смо и дужину рада на пословима судијских помоћника. Видели сте да има међу кандидатима и судијских помоћника који обављају те послове преко 10, 15 или 17 година, што говори о њиховом искуству.

 На крају, још једном понављам да је Високи савет судства био формирао у овом поступку комисију, која је разговарала са кандидатима. Само за ова три конкурса, дакле само за ова три огласа за ове судијске функције комисија је обавила разговоре са преко 200 кандидата. Били смо у прилици да у непосредном разговору, у непосредном контакту са тим кандидатима дођемо до одређеног закључка, и када тај закључак ставимо у контекст свих ових осталих параметара који се тичу ових кандидата, могли смо да заузмемо одређене ставове.

 Сматрамо да су управо ови кандидати, који ће, наравно, ако их ова скупштина изабере, дати, чини ми се, врло значајан допринос да се, када је реч о судовима, побољша и стручност и ефикасност, а верујем да је то циљ и свих нас који данас учествујемо у овој скупштинској расправи, с једне стране, али сам убеђен и да је то циљ и свих грађана Србије. Хвала.

 ПРЕДСЕДАВАЈУЋИ: Захваљујем се, господине Томићу на овом исцрпном образложењу.

 Да и известилац надлежног одбора жели реч?(Не.)

 Да ли председници, односно представници посланичких група желе реч? (Да.)

 Реч има народни посланик Мирослав Маркићевић, овлашћени представник посланичке групе.

 МИРОСЛАВ МАРКИЋЕВИЋ: Поштовани председавајући, у име посланичког клуба НС захвалан сам на исцрпности предлога који је образложен. Али ми се позивамо на члан 201. Пословника Народне скупштине и оспоравамо предлог за избор Ивановић Иване под редним бројем три за судију Прекршајног суда у Београду.

 Не бих много о томе причао. Наша сазнања говоре да у овом тренутку предложена кандидаткиња не би могла адекватно да обавља функцију на коју је предложена. Хвала.

 ПРЕДСЕДАВАЈУЋИ: Захваљујем.

 Реч има овлашћени представник СПС, народни посланик Неђо Јовановић.

 НЕЂО ЈОВАНОВИЋ: Захваљујем се, господине председавајући. Уважени представници Високог савета судства, поштоване колеге народни посланици, након исцрпног и веома аргументованог образложења за све кандидате као будуће носиоце правосудних функција, мојој посланичкој групи СПС остаје само да вам дамо безрезервну подршку, из више разлога. Први разлог је што ми од самог почетка заступамо један принципијелан став, да Скупштина не треба да има било какав допринос избору судија, јер судије треба да бирају судије, а ми смо ту само да у име грађана које представљамо пропратимо оно што ви радите, а радите заиста крајње коректно, професионално и одговорно.

 Све оно што сте истакли кроз поштовање критеријума који су сви кандидати морали да испуне, за које сматрамо да увек морају да буду и строжи и строжи, за које сматрамо да увек морају да буду променљиви, односно еволутивни и од вас тражимо као социјалисти и представници грађана да те критеријуме издигнете на ниво како ће сигурно једног дана правосуђе Србије бити елитно правосуђе.

 Ми не желимо нити имамо право да се упуштамо у стручне референце кандидата који су овде предложени. То доказује и чињеница како се водила расправа у погледу избора републичког тужиоца, госпође и колегинице Загорке Доловац, на најнепримеренији начин, од стране оних који су проблеме које су овде афирмисали својевремено управо и узроковали. Да ли је било партократије у правосуђу, нека оцењује неко други, ми нећемо. Посланичка група СПС чврсто стоји на становишту да се никада није бавила партократијом у правосуђу, нити је кадрирала у правосуђу, нити ће то чинити убудуће.

 Оно што се везује за кандидате које сте данас овде идентификовали и за које сте изложили њихове карактеристике у сваком случају заслужује и подршку и похвалу, подршку због тога што су прошли комплетну процедуру која је законом прописана и процедуру коју је устројио Високи савет судства, похвалу зато што ти кандидати несумњиво имају квалитете, несумњиво је да имају све оне референце које их чине и достојним и у професионалном смислу речи подобним да обављају судијску функцију.

 Ја ћу себи дати за право, иако то не бих смео, с обзиром на то да долазим из Ужица и долазим из реда адвокатуре и везан сам за правосуђе, да подржим чврсто као исправну вашу одлуку за кандидата који ће несумњиво бити носилац правосудне функције, односно судија Привредног суда у Ужицу. Катарина Божовић је заиста добро решење, квалитетно решење. То је изданак Привредног суда у Ужицу, помоћник и сарадник који је себе доказао својим квалитетним радом и тај квалитетан рад несумњиво има последицу коју сте ви сами предочили, а то је да је она од стране Високог савета судства и подржана.

 Наравно да на овај начин ни у ком случају не умањујем квалитете свих оних који су данас предложени, који су данас идентификовани као они који ће бити судије, и надам се, јако добре судије.

 На самом крају желим да истакнем да посланичка група СПС као јасну политичку поруку пред грађанима истиче да уставним променама које се наговештавају мора доћи до одређених измена у избору носилаца правосудних функција, да парламент нема овакву улогу као што је сада, да Високи савет судства добије далеко већа овлашћења у избору судија, како сам на самом почетку рекао, да судије бирају судије, а да парламент има надзорну улогу како над Високим саветом судства, тако и над правосудним институцијама које иначе подносе извештај и нашим ресорним одборима и парламенту. То је циљ и демократије и просперитета правосуђа, али и онај највиши циљ, циљ тзв. независности судова, односно правосудног система у целости.

 У име нас социјалиста, ја вам се захваљујем на преданом досадашњем раду. Желимо вам убудуће још успешнији рад, са још много бољих решења, иако су ова досада изузетно добра, и да увек у судовима раде искључиво они који то заслужују, а то су квалитетне судије. Захваљујем.

 ПРЕДСЕДАВАЈУЋИ: Захваљујем.

 Да ли још неко од овлашћених представника посланичких група жели реч? (Да.)

 Реч има народни посланик Биљана Пантић Пиља, овлашћени представник СНС. Изволите.

 БИЉАНА ПАНТИЋ ПИЉА: Хвала. Представници Високог савета судства, колегинице и колеге народни посланици, чули смо који су предлози одлука за избор кандидата, који су данас пред нама. Чули смо исцрпне биографије, које смо и добили.

 Српска напредна странка безрезервно подржава независно судство и рад независног судства, за разлику од неких ранијих времена, за разлику од 2010. године, када смо имали реформу правосуђа, када су се судије бирале у просторијама странака, када се гледало ко је подобан режиму а ко није. Сада Српска напредна странка верује у одлуку Високог савета судства и ми смо овде само да потврдимо ове биографије и ове одлуке које сте нам предложили.

 Оптерећеност суда је таква да нам је потребан још већи број судија, јер имамо велики број нерешених предмета из ранијих година, чему је допринео и мањак судија, као и неуспела реформа 2010. године.

 Ја ћу се сложити са својим колегом Неђом Јовановићем; такође сам лично против да се судије бирају у парламенту. За то сам да у парламенту имамо надзорну улогу, али да судска грана власти буде независна и да судије саме бирају судије.

 Увек када бирам судије истичем, и сада ћу да поновим, да је потребно изабрати много више судија него што нам предлажете, зато што су судови оптерећени, посебно парнична одељења, где су неке судије задужене са по више од 300 предмета, за разлику од кривичара, којима је мало мањи тај број. Имамо велики проблем у извршним одељењима, не поштују се законски рокови за доношење решења о извршењу, судије касне са доношењем пресуда, повериоци у извршном поступку трпе и то је све разлог оптерећености судова, а негде и неефикасности рада суда.

 Када је реч о овим предложеним кандидатима, из биографија које сте нам прочитали, надам се да се Високи савет судства руководио свим тим резултатима када је предлагао ове кандидате, мишљењем колегијума, које представља само један од параметара за избор судија, дужина стажа, као и квалитет у досадашњем раду. Видела сам да су колегинице које бирамо за Чачак и Ужице провеле у суду по 15–20 година и мислим да је то довољно да сагледају читаву проблематику суда, организациону и све са чиме се суд бори, да буду добре судије када их изаберемо.

 Битно је да Високи савет судства предложи кандидате који су дуго година у правосуђу како би се поспешио рад правосуђа, али и да кандидати буду стручни, да њихов рад буде транспарентан, ефикасан и да се поступци окончавају на најбољи економски начин, да се поштује начело економичности и ефикасности.

 Надам се да ће ови предложени кандидати, када буду изабрани, судити у разумном року, да нећемо имати поступке због суђења у неразумним роковима, да поступци неће дуго трајати, као што смо имали случајеве, да се неће изјављивати притужбе и да неће бити никаквог утицаја на њихов рад.

 Чули смо и да је у складу са Законом о судијама Високи савет судства за све кандидате прибавио мишљење о стручности, оспособљености и достојности за обављање судијских функција. Сложићу се да је за обављање једне овакве функције значајно да кандидат испуњава све ове услове, а посебно да буде достојан у свом раду.

 Истичем да је за овај избор битно да се ради о кандидатима који су стручни, који ће примењивати закон, који ће заказивати расправе у предвиђеним роковима, који ће поштовати тзв. временски оквир, доносити пресуде где странке неће испаштати.

 Српска напредна странка подржаће овај избор, као и сваки избор до сада. Ми ћемо у дану за гласање гласати за предложене кандидате, а ја им желим срећу и успех у раду и да се придржавају закона. Хвала вам.

 ПРЕДСЕДАВАЈУЋИ: Захваљујем, госпођо Пантић.

 Да ли се још неко јавља за реч? (Не.)

 Прелазимо на редослед народних посланика према пријавама за реч.

 Реч има народни посланик Милан Петрић. (Није у сали.)

 Реч има господин Александар Марковић. (Није у сали.)

 Реч има господин Зоран Живковић. (Није ту.)

 Реч има господин Ристичевић. (Није ту.)

 Реч има господин Владимир Павићевић. (Није ту.)

 Реч има господин Александар Мартиновић. Да ли желите да говорите? (Не.)

 Реч има народни посланик Драган Николић. Изволите.

 ДРАГАН НИКОЛИЋ: Хвала, председавајући. Поздрављам посебно представнике Високог савета судства. Желим да се овде, као и увек, угодно осећате. Мислим да смо ми ваши добри домаћини и слажем се са колегама који су изнели своје ставове да ми као народни посланици и представници народа не треба да бирамо судије.

 Мислим да то треба да оставимо струци, да ви кроз мерила и критеријуме који су јасно прописани за утврђивање стручности и оспособљености и достојности кандидата за судије то на најбољи могући начин чините, преко комисије која утврђује све елементе, а утврђујете и на тај начин што узимате интервјуе, односно непосредно контактирате са кандидатима, што је веома битно, због тога што кроз живу реч можете утврдити много тога, и онај физички изглед и интелектуални однос кандидата, што све ствара једну позитивну слику о људима који су завршили правне факултете, који су положили правосудне испите.

 Као што видим, за Прекршајни суд у Београду се јавило преко 250 кандидата, што показује врло високо интересовање и велику жељу дипломираних правника који раде у разним институцијама (неки су у правосуђу, неки су у адвокатури, неки су у другим државним органима) да се правосуђе у Србији направи онаквим како ми желимо.

 Ми из СНС заиста инсистирамо на томе да правосуђе буде независно. Ја, као и остали народни посланици, када будемо гласали, као што смо и досада гласали, не желимо да се икада моје и име било ког од ових посланика спомене у негативном контексту, као што се спомињу имена неких људи који су по нишким меанама стварали спискове и правили спискове кандидата за тужиоце, за судије, о којима се прича и причаће се.

 Наравно, јако је битно увек истаћи да се тако радило до 2009. године, када је била та чувена реформа правосуђа. Мислим да је то било растурање српског правосуђа, због чега ћемо платити огромне штете у материјалном и финансијском смислу, зато што су многи људи претрпели психичке болове зато што су буквално најурени из правосуђа а да то нису заслужили.

 Очекујем да сви ови кандидати које сте ви предложили у овом високом дому имају у себи све оно што је потребно, а то је да су обучени довољно да обављају ову функцију, да су довољно стручни, а то видимо из њихових биографија, а очекујем и да су достојни, имајући у виду да су мишљења о томе дали и чланови ове комисије, као и људи и органи у којима су они радили. Претпостављам да је у пар задњих година свако од њих показао да ли је достојан да обавља ову функцију.

 Данас смо чули један дисонантни тон и предлог да се по члану 201. Пословника одлучује посебно о једном кандидату. Ми ћемо о томе веома добро размислити, зато што се то први пут догађа у пракси овога парламента, али, дозволићете, још увек закон није промењен, тако да ми као посланици имамо права да издвојимо мишљење и имамо права да издвојимо гласање по одређеном питању, односно вашем предлогу. Надам се да се због тога нећете наљутити.

 Наше је да као представници грађана Србије у крајњој инстанци одлучимо о томе ко ће обављати ту функцију, јер ће ти људи које данас изаберемо сутра одлучивати о судбини, наравно на основу закона, тих истих грађана који гласају за нас да бисмо ушли у овај дом. За мене су гласали грађани Србије да бих био народни посланик и очекују од мене да их на најбољи начин представљам у овом високом дому.

 Због тога кажем да имате подршку свих нас из Српске напредне странке. Наставите да овако радите, јер је наша жеља да судство буде аполитизовано, да буде одстрањена и склоњена политика, а да ми сви сачувамо свој образ тако што ћемо гласати по својој савести и тако што ћемо знати да смо мирне савести урадили нешто што је требало и нешто што су грађани Србије од нас тражили.

 Наставите овако да радите. Очигледно знате како то ваља чинити. Очигледно сте се у потпуности уиграли као тим који уме да транспарентно распише конкурс, дате могућност да сви који желе, који мисле да могу, учествују на том конкурсу, а да између великог броја људи изаберете оне најбоље. Чините тако и имаћете нашу подршку. Хвала вам.

 ПРЕДСЕДНИК: Хвала.

 Пошто на листама посланичких група више нема пријављених за реч, пре закључивања заједничког јединственог претреса, питам – да ли желе реч председници, односно представници посланичких група или још неко ко није искористио своје право из члана 96. Пословника? (Не.)

 Захваљујем.

 Закључујем заједнички јединствени претрес.

 Прелазимо на 6. тачку дневног реда – ЛИСТА КАНДИДАТА ЗА ИЗБОР ЈЕДНОГ ЧЛАНА САВЕТА РЕГУЛАТОРНОГ ТЕЛА ЗА ЕЛЕКТРОНСКЕ МЕДИЈЕ, НА ПЕРИОД ОД ПЕТ ГОДИНА

 Примили сте извештај Одбора за културу и информисање Народне скупштине са Листом кандидата за члана Савета Регулаторног тела за електронске медије, који се бира на предлог Одбора.

 Пре отварања претреса подсећам вас да, сходно члану 99. Пословника Народне скупштине, укупно време расправе у начелу за посланичке групе износи два часа и 30 минута, као и да се ово време распоређује на посланичке групе сразмерно броју народних посланика чланова посланичке групе.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 203. Пословника Народне скупштине, отварам претрес о Листи кандидата за избор једног члана Савета Регулаторног тела за електронске медије.

 Да ли известиоци надлежног одбора желе реч? (Не.)

 Да ли председници, односно представници посланичких група желе реч? (Да.)

 Реч има народни посланик Душица Стојковић. Изволите.

 ДУШИЦА СТОЈКОВИЋ: Поштована председавајућа, драге колеге народни посланици, данас је на дневном реду предложена Листа кандидата за избор члана Савета Регулаторног тела за електронске медије, на период од пет година.

 Одбор за културу и информисање, на седници одржаној 25. маја 2015. године, покренуо је редован поступак за предлагање кандидата и могу да вас известим да је укупно осам посланичких група поднело обједињени предлог – СНС, СПС, ПУПС, СДП, ЈС, НС, СВМ, СПО и ДХСС предложиле су укупно два кандидата.

 Предложени кандидати су Оливера Зекић и Ервин Х. Ћатовић. Желим да напоменем овом приликом да остале посланичке групе нису искористиле своје право да у тачно одређено време по предвиђеној процедури предложе своје кандидате.

 Одбор за културу и информисање је на седници одржаној 2. априла констатовао да је једном члану Савета Регулатора, Живојину Ракочевићу, престао мандат истеком времена на које је изабран.

 Обе биографије предложених кандидата су објављене на званичном сајту Народне скупштине Републике Србије. Сада бих желела да вам прочитам пар података о предложеним кандидатима.

 Оливера Зекић рођена је 27. марта 1975. године. По образовању је дипломирани политиколог за новинарство и информисање. Факултет политичких наука Универзитета у Београду завршила је 1990. године, са просечном оценом 9,69.

 Госпођа Зекић је политичко-медијски консултант. Радила је као главни и одговорни уредник дневних новина „Борба“, радила је и у Министарству за науку и технологију Владе Републике Србије, као и у Центру за политичку анализу у Београду. Као новинар, сарађивала је са бројним листовима, а неки од њих су Блиц њуз, Репортер, НИН и Дневни телеграф.

 Други кандидат је Ервин Х. Ћатовић. Рођен је у Приштини 12. септембра 1966. године. Основне и магистарске студије завршио је на Универзитету у Приштини, са просечном оценом девет. Редовни је професор на Факултету уметности Универзитета у Приштини, са седиштем у Косовској Митровици.

 Српска напредна странка и овим предлозима жели да покаже да се залаже за независност електронских медија, за независност седме силе у Србији и желим овом приликом да позовем све колеге народне посланике да у дану за гласање подрже једног од кандидата. Хвала.

 ПРЕДСЕДНИК: Хвала.

 Реч има народни посланик Стефана Миладиновић.

 СТЕФАНА МИЛАДИНОВИЋ: Поштована председавајућа, уважени народни посланици, након истека мандата члана Савета регулаторног тела за електронске медије, данас, у складу са законом, бирамо новог члана овог савета. Према мишљењу посланичке групе, два изузетно квалитетна кандидата су пред нама.

 Чланове Савета, иначе, по закону, Народна скупштина бира на предлог овлашћених предлагача, а у овом случају овлашћени предлагач је надлежни скупштински одбор, а то је Одбор за културу и информисање.

 Одбор је након одлуке о покретању поступка за предлагање кандидата обавио и разговор са ова два кандидата и ову утврђену листу кандидата доставио нама на разматрање.

 Не заборавимо да ово регулаторно тело издаје дозволе за пружање медијских услуга, али и прописује обавезујућа правила за пружаоце медијских услуга и, на крају, врши контролу над њиховим радом. Како стоји у закону, ова овлашћења имају за циљ делотворно спровођење утврђене политике у области пружања медијских услуга у Републици Србији, унапређење квалитета и разноврсности услуга електронских медија, допринос очувању, заштити и развоју слободе мишљења и изражавања, а све у циљу заштите интереса јавности у области електронских медија и заштите корисника услуга електронских медија, у складу са одредбама закона и на начин примерен демократском друштву.

 Полазећи од ових овлашћења, наша одговорност у погледу избора члана Савета је свакако велика. Данас треба да изаберемо новог члана Савета, који својим искуством и ставовима треба и мора да пружи допринос у погледу спровођења стања у медијском простору Србије, како по питању положаја медија, тако и по питању квалитета самих медијских садржаја.

 Годинама уназад и Народна скупштина као највише законодавно тело и извршна власт, као и стручна удружења и друге институције, свако у оквиру својих надлежности чини све да побољша стање у медијском простору Србије. Медији јесу ти који имају највећи утицај на формирање ставова, можда чак већи утицај на грађане имају од система образовања. Ништа се преко ноћи, наравно, не може променити, али уколико желимо здраво друштво, морамо се превасходно окренути млађим генерацијама и утицати на њихов развој и вредносне ставове.

 Веома значајно место, наравно, у медијском простору и уређењу медијског простора има управо ово Регулаторно тело за електронске медије. Народни посланици су имали прилику да се на седници Одбора за културу и информисање упознају са ова два кандидата, разговарају о њиховим искуствима, о њиховом раду, ставовима када су у питању медији и, наравно, имали смо прилику да чујемо који ће то бити приоритети уколико буду изабрани.

 Савет, иначе, броји девет чланова. Сваки члан се бира на предлог неког од овлашћених предлагача и, као што сам рекла, у овом случају бирамо кандидата кога предлаже Одбор Народне скупштине.

 Сам састав Савета је разноврстан и у погледу струке и у погледу профила, али сви кандидати имају један заједнички именитељ, они јесу квалификовани да обављају ову функцију и јесу остварени у својим професијама, самим тим и спремни да своје знање пруже у општем интересу. И ова два кандидата између којих ћемо се данас определити имају велико радно искуство и богате биографије. То јесте охрабрујуће, јер без обзира на то ког члана од ова два кандидата да изаберемо, Савет ће добити квалитетног члана.

 Известилац Одбора за културу и информисање се укратко осврнула на биографије ова два кандидата. Када је у питању СПС, ми смо анализирали обе биографије, заправо биографије оба кандидата. У овом случају предност бисмо дали госпођо Оливери Зекић. При доношењу одлуке о избору једног од ова два кандидата размишљали смо превасходно о њеној стручној биографији, о искуству које она има када су медији у питању и, наравно, у вези са свим пословима овог регулаторног тела.

 Поред тога, мени као представници мање заступљеног пола још један критеријум јесте важан, а то је свакако заступљеност жена у овом органу, јер од девет чланова Савета свега је једна жена. Зато бих се поред овог најважнијег, а то јесте стручност, образовање и искуство које овај кандидат има у медијима, заложила и као координаторка Женске парламентарне мреже да моје колеге поштују и овај принцип, принцип родне равноправности.

 Као што сам рекла, оба кандидата су заиста квалитетна и без обзира на то кога данас изгласамо, Савет ће добити квалитетног члана.

 ПРЕДСЕДНИК: Хвала.

 Да ли још неко жели реч од овлашћених представника? (Не.)

 Од посланика имамо Милана Петрића. Није ту.

 Зоран Живковић такође није ту, као ни Владимир Павићевић.

 Дакле, пошто на листама посланичких група више нема пријављених за реч, пре закључивања претреса питам – да ли можда неко жели да искористи своје право из члана 96. Пословника? (Не.)

 Закључујем претрес.

 Народна скупштина ће у дану за гласање одлучивати о избору једног члана Савета Регулаторног тела за електронске медије са листе на којој су предложена два кандидата.

 Прелазимо на тачку 7. дневног реда – ПРЕДЛОГ ОДЛУКЕ О ИЗМЕНИ ОДЛУКЕ О ИЗБОРУ ЧЛАНОВА И ЗАМЕНИКА ЧЛАНОВА ОДБОРА НАРОДНЕ СКУПШТИНЕ РЕПУБЛИКЕ СРБИЈЕ.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 192. став 3, а сходно члану 157. став 1. Пословника Народне скупштине, отварам јединствени претрес о Предлогу одлуке о измени Одлуке о избору чланова и заменика чланова одбора Народне скупштине Републике Србије.

 Да ли представник предлагача жели реч? (Не.)

 Да ли известиоци надлежних одбора желе реч? (Не.)

 Да ли председници, односно представници посланичких група желе реч? (Не.)

 Пошто на листама посланичких група више нема пријављених за реч, пре закључивања јединственог претреса питам – да ли желе реч председници, односно представници посланичких група или још неко ко није искористио своје право из члана 96. Пословника? (Не.)

 Закључујем јединствени претрес о Предлогу одлуке.

 Пошто смо обавили јединствен претрес, Народна скупштина ће у дану за гласање одлучивати о Предлогу одлуке.

 Поштовани народни посланици, с обзиром на то да је Народна скупштина завршила расправу о свим тачкама дневног реда ове седнице, сагласно члану 87. став 5. Пословника Народне скупштине, одређујем петак, 24. јул 2015. године, са почетком у 13.00 часова, као дан за гласање о тачкама дневног реда седнице Петнаестог ванредног заседања Народне скупштине Републике Србије у 2015. години.

 Значи, за неких 13 минута се видимо на гласању.

 (После паузе – 13.05)

 Поштовани народни посланици, пре него што пређемо на одлучивање, потребно је да утврдимо кворум.

 Молим посланике да убаце своје идентификационе картице у посланичке јединице електронског система за гласање.

 Констатујем да је применом електронског система за гласање утврђено да је у сали присутно 139 народних посланика и да имамо услове за одлучивање.

 Прелазимо на ОДЛУЧИВАЊЕ.

 Стављам на гласање Предлог одлуке о разрешењу члана Здравственог савета Србије, у целини.

 Закључујем гласање и саопштавам: за 141, против нико, уздржан један, нису гласала четири, од укупно присутних 146 народних посланика. Констатујем да је Народна скупштина, већином гласова свих народних посланика, усвојила Предлог одлуке.

 Стављам на гласање Предлог одлуке о избору чланова Здравственог савета Србије, у целини.

 Закључујем гласање и саопштавам: за 144, против један, уздржан један, нису гласала два, од укупно присутних 148 народних посланика. Констатујем да је Народна скупштина, већином гласова свих народних посланика, усвојила Предлог одлуке.

 Стављам на гласање Предлог одлуке о избору судије који се први пут бира на судијску функцију, који је поднео Високи савет судства 25. јуна 2015. године, у целини.

 Закључујем гласање и саопштавам: за 145, против нико, уздржана два, није гласао један, од укупно присутних 148 народних посланика. Констатујем да је Народна скупштина, већином гласова свих народних посланика, усвојила Предлог одлуке.

 Стављам на гласање Предлог одлуке о избору судије који се први пут бира на судијску функцију, који је поднео Високи савет судства 15. јуна 2015. године, у целини.

 Закључујем гласање и саопштавам: за 146, против нико, уздржана два, није гласао један, од укупно присутних 149 народних посланика. Констатујем да је Народна скупштина, већином гласова свих народних посланика, усвојила Предлог одлуке.

 Пре него што приступимо гласању о Предлогу одлуке, подсећам вас на одредбу члана 201. став 4. Пословника Скупштине, према којој, када је реч о кандидатима за носиоце правосудних функција, о предлогу за избор сваког од оспорених кандидата Народна скупштина одлучује појединачно, а о предлогу за избор кандидата који нису оспорени одлучује у целини, јавним гласањем.

 Народни посланик Мирослав Маркићевић је на седници Народне скупштине оспорио кандидата Ивану Ивановић. Стога најпре стављам на гласање предлог да се за судију изабере Ивана Јовановић, чији је предлог оспорен на седници Народне скупштине.

 Закључујем гласање и саопштавам: за један, против и уздржаних нема, није гласало 148, од укупно присутних 149 народних посланика. Констатујем да Народна скупштина није изабрала за судију кандидата Ивану Ивановић.

 Стављам на гласање Предлог одлуке о избору судија који се први пут бирају на судијску функцију, без оспореног кандидата, у целини.

 Закључујем гласање и саопштавам: за 146, против нико, уздржан један, нису гласала два, од укупно присутних 149 народних посланика. Констатујем да је Народна скупштина, већином гласова свих народних посланика, усвојила Предлог одлуке.

 Пошто је Народна скупштина обавила претрес о Листи кандидата за избор једног члана Савета Регулаторног тела за електронске медије, а пре преласка на одлучивање, подсећам вас да је, према члану 8. Закона о електронским медијима, члан Савета изабран ако је за његов избор гласала већина од укупног броја народних посланика.

 Подсећам вас да се на Листи кандидата за избор једног члана Савета Регулаторног тела за електронске медије налазе два кандидата и да можете гласати само за једног од њих.

 Прелазимо на одлучивање.

 Стављам на гласање предлог да се за члана Савета Регулаторног тела за електронске медија изабере Оливера Зекић, дипломирани политиколог за новинарство и информације.

 Закључујем гласање и саопштавам: за 145, против један, уздржан један, нису гласала два, од укупно присутних 149 народних посланика. Констатујем да је Народна скупштина, већином гласова свих народних посланика, изабрала Оливеру Зекић за члана Савета Регулаторног тела за електронске медије.

 Стављам на гласање предлог да се за члана Савета Регулаторног тела за електронске медије изабере Ервин Х. Ћатовић, магистар сликарства.

 Закључујем гласање и саопштавам: за два, против и уздржаних нема, није гласало 147, од укупно присутних 149 народних посланика. Констатујем да Народна скупштина није изабрала Ервина Х. Ћатовића за члана Савета Регулаторног тела за електронске медије.

 Дозволите ми да, у ваше и у своје име, честитам свим носиоцима јавних функција које смо данас изабрали и пожелим им пуно успеха у раду.

 Прелазимо на 7. тачку дневног реда. Стављам на гласање Предлог одлуке о измени Одлуке о избору чланова и заменика чланова одбора Народне скупштине Републике Србије, који је поднела посланичка група Борис Тадић – Социјалдемократска странка, Заједно за Србију, 7. јула 2015. године, у целини.

 Закључујем гласање и саопштавам: за 145, против и уздржаних нема, нису гласала четири, од укупно присутних 149 народних посланика. Констатујем да је Народна скупштина, већином гласова свих народних посланика, усвојила Предлог одлуке.

 Пошто је Народна скупштина обавила разматрање и одлучивање о свим тачкама дневног реда ове седнице, сагласно члану 102. Пословника, закључујем седницу Петнаестог ванредног заседања Народне скупштине Републике Србије у 2015. години.

 (Седница је завршена у 13.15 часова.)